GBE BUBU Acholi Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Batak (Karo) Batak (Toba) Bengali Biak Bicol Bislama Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Danish Drehu Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hmong (Ɣi) Hungarian Iban Icelandic Igbo Iloko Indonesian Isoko Italian Japanese Javanese Kabiye Kannada Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisi Kongo Korean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Marathi Mauritian Creole Maya Mazatec (Huautla) Mongolian Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nias Niuean Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tshiluba Tsonga Turkish Tuvaluan Twi Tzeltal Tzotzil Ukrainian Umbundu Urdu Urhobo Venda Vietnamese Wallisian Wayuunaiki Wolaita Xhosa Yoruba Zulu\nÐe wowɔ ŋutasẽnu ɖe wò ŋutɔ alo wò ƒometɔ aɖe ŋu kpɔa? Ðe nèvɔ̃na be ate ŋu adzɔ be woawɔ ŋutasẽnu ɖe ye ŋua? Wogblɔ tso ŋutasẽnuwɔwɔ ŋu be enye “kuxi aɖe si le gã dom ɖe edzi le xexea me godoo.” Bu esia ƒe kpɔɖeŋu aɖewo ŋu kpɔ.\nŊUTASESẼ LE ƑOMETƆWO ŊU KPLE NYƆNUWO GBƆ DƆDƆ SESẼE: Dukɔ Ƒoƒuawo ka nya ta be: “Nyɔnu ɖeka le etɔ̃ ɖe sia ɖe me ƒe srɔ̃ŋutsu alo eƒe ahiãvi ƒoe alo dɔ egbɔ sesẽe kpɔ.” Nublanuitɔe la, “wobu akɔnta be le xexea me godoo la, wodɔ nyɔnu ɖeka le atɔ̃ ɖe sia ɖe me gbɔ sesẽe loo alo wotee kpɔ be woadɔ egbɔ sesẽe.”\nNU VLO WƆWƆ LE ABLƆDZI: Woka nya ta be le United States la, nuvlowɔha 30,000 kple edzivɔ gale dɔ dzi. Le Latin America la, akɔntabubuwo ɖee fia be ame 1 le 3 ɖe sia ɖe me kloe gblɔ be wodze ye dzi tagbɔsesẽtɔe kpɔ.\nAMEWUWU: Wobu akɔnta be wowu ame akpe alafa atɔ̃ kloe le ƒe ɖeka me nyitsɔ laa, si fia be wosɔ gbɔ wu ame siwo ku le aʋawɔwɔ me le ƒe ma me. Dukɔ siwo le Anyiehe Afrika kple Titina Amerika la me koŋue wowu amewo le wu. Le mama dedie nu la, ame siwo wowu le dukɔ mawo me la sɔ gbɔ wu xexea tɔ teƒe ene. Le ƒe ɖeka me la, ame siwo wowu le Latin America dukɔwo me la sɔ gbɔ wu 100,000, eye wowu ame siwo ade 50,000 sɔŋ le Brazil ɖeɖe dzaa. Ðe woate ŋu akpɔ ta na ŋutasẽnuwɔwɔ ƒe kuxia keŋkeŋua?\nÐE WOATE ŊU ATSI ŊUTASẼNUWƆWƆ NUA?\nNu ka tae ŋutasẽnuwɔwɔ bɔ alea gbegbe ɖo? Wode dzesi nu vovovo siwo gbɔ wòtsona, siwo dometɔ aɖewoe nye: vovototo gã si le gatɔwo kple ame dahewo dome, aha tsu nono kple atike vɔ̃ɖiwo zazã, bubumademade ame bubuwo ƒe agbe ŋu, ame tsitsiwo ƒe nu vlo wɔwɔ le ɖeviwo ŋkume kple ale si wòdze abe womehea to na nu vlo wɔlawo o ene.\nEle eme be wolé ŋutasẽnuwɔwɔ nu vie le dukɔ aɖewo me ya. Le kpɔɖeŋu me, woka nya ta be le Brazil ƒe dugã, São Paulo, si me amewo sɔ gbɔ ɖo me la, amewuwu dzi ɖe kpɔtɔ alafa memama 80 le ƒe ewo siwo va yi me. Ke hã, ŋutasẽnuwɔwɔ geɖe gale edzi yim le dugã ma me, eye le akɔntabubu nu la, wowua ame 10 le ame 100,000 ɖe sia ɖe me. Ekema nu kae ana ŋutasẽnuwɔwɔ nu nayi keŋkeŋ?\nBe ŋutasẽnuwɔwɔ nu nayi keŋkeŋ la, ele be amewo natrɔ woƒe nɔnɔme kple woƒe agbenɔnɔ. Hafi nu vlo wɔlawo natrɔ la, ele be woaɖe asi le nɔnɔmewo abe dada, ŋukeklẽ kple ɖokuitɔdidi ene ŋu, eye woasrɔ̃ ale si woalɔ̃ ame, ade bubu ame ŋu ahatsɔ ɖe le eme na amewo.\nNu kae aʋã ame be wòatrɔ eƒe agbenɔnɔ keŋkeŋ nenema? Bu nya si Biblia gblɔ ŋu kpɔ:\n“Nu si lɔlɔ̃ na Mawu fiae nye esi, be míalé eƒe seawo me ɖe asi.”—1 Yohanes 5:3.\n“Yehowa vɔvɔ̃e nye fuléle vɔ̃.” *—Lododowo 8:13.\nLɔlɔ̃ na Mawu kple vɔvɔ̃ be yeawɔ nu si madze eŋu o nye ameʋãnu si nu sẽ ale gbegbe be ate ŋu ana nu vlo wɔlawo gɔ̃ hã natrɔ woƒe agbenɔnɔ, eye tɔtrɔ sia menyea ameŋkumenuwɔwɔ o, ke boŋ wotrɔa woƒe amenyenye bliboa. Ðe esia dzɔna ŋutɔŋutɔa?\nBu Alex * ŋu kpɔ. Enɔ gaxɔ me le Brazil ƒe 19 le ŋutasẽnuwɔwɔ vovovowo ta. Yehowa Ðasefowo srɔ̃ Biblia kplii, eye le ƒe 2000 me la, eya hã va zu Ðasefo. Ðe wòtrɔ eƒe agbenɔnɔ ŋutɔŋutɔa? Ɛ̃, eye etena ɖe Alex dzi vevie be yewɔ nu gbegblẽ mawo katã va yi. Egblɔ be: “Meva lɔ̃ Mawu le esi wòna mekpɔe be yetsɔ nye nu vɔ̃wo kem keŋkeŋ ta. Lɔlɔ̃ na Yehowa kple ŋudzedzekpɔkpɔ ɖe nu si wòwɔ nam ŋu na metrɔ nye mɔwo.”\nCésar si hã le Brazil la nye fiafitɔ kple adzodala va yi. Enɔ agbe ma ƒe 15 sɔŋ. Nu kae na wòtrɔ? Esime wònɔ gaxɔ me la, Yehowa Ðasefowo va nɔ Biblia srɔ̃m kplii. César gblɔ be: “Ɣemaɣie nye zi gbãtɔ meva kpɔe be taɖodzinu le nye agbe ŋu. Meva lɔ̃ Mawu. Mesrɔ̃ ale si mavɔ̃e hã, si fia be mevɔ̃na be magatrɔ ɖe agbe si menɔ tsã la ŋu, elabena esia wɔwɔ ave Yehowa. Nyemedi be mawɔ nu si afia be nyemekpɔ ŋudzedze ɖe eƒe amenuvevea ŋu o. Lɔlɔ̃ kple mawuvɔvɔ̃ mae ʋãm be matrɔ nye agbenɔnɔ.”\nSrɔ̃ ale si nànɔ agbe le xexe si me ŋutasẽnuwɔwɔ manɔ o me\nNu kae ŋutinya eve mawo fia mí? Ena míekpɔe be ŋusẽ le Biblia me nyawo ŋu be wòatrɔ amewo ƒe agbenɔnɔ, elabena etrɔa ale si wobua tamee. (Efesotɔwo 4:23) Alex, si ŋu nya míegblɔ va yi la, gblɔ kpee be: “Nu siwo mesrɔ̃ le Biblia me la le ko abe tsi nyui si tsra to nye ameti bliboa me hekpala susu vɔ̃wo ɖa le ta me nam vivivi va se ɖe esime ŋunye kɔ keŋ ene. Nyemesusui kpɔ be mate ŋu ava ɖe asi le nu mawo ŋu o.” Ɛ̃, ne míena Biblia me nyawo xɔ susu me na mí la, ate ŋu akɔ mía ŋu tso nu baɖa wɔwɔ me. Mawu ƒe Nyaa tea ŋu nana ame ŋu dzana. (Efesotɔwo 5:26) Esia wɔnɛ be ame siwo nye tagbɔsẽlawo kple ɖokuitɔdilawo la tea ŋu trɔna va zua nyuiwɔlawo kple ŋutifafamewo. (Romatɔwo 12:18) Wonɔa anyi le ŋutifafa me le esi wowɔa Biblia ƒe mɔfiamewo dzi ta.—Yesaya 48:18.\nYehowa Ðasefo miliɔn enyi kple edzivɔ siwo le dukɔ 240 me la va ke ɖe nu si ana nu vlo wɔwɔ nu nayi keŋkeŋ la ŋu. Ame ƒomevi vovovo siwo tso dukɔ vovovowo me la va srɔ̃ ale si woalɔ̃ Mawu ahavɔ̃e kple ale si woalɔ̃ wo nɔewo ahanɔ anyi le ŋutifafa me abe ƒome ɖekae wonye ene le xexea me godoo. (1 Petro 4:8) Ŋutifafa si le wo dome la ɖoa kpe edzi be anya wɔ be míanɔ xexe si me ŋutasẽnuwɔwɔ manɔ o la me.\nXEXE SI ME ŊUTASẼNUWƆWƆ MANƆ O TU AƑE!\nBiblia do ŋugbe be Mawu ava tsi ŋutasẽnuwɔwɔ nu le anyigbaa dzi kpuie. Eteƒe madidi o, Mawu ana “ame mavɔ̃mawuwo ƒe ʋɔnudɔdrɔ̃ kple tsɔtsrɔ̃ ŋkeke la” nava xexe sia me ŋutasẽnuwɔlawo dzi. (2 Petro 3:5-7) Ame aɖeke magakpe fu le ŋutasẽnuwɔlawo si me o. Aleke míawɔ aka ɖe edzi be Mawu di be yeade asi nyaa me atsi ŋutasẽnuwɔwɔ nu?\nBiblia gblɔ be Mawu ‘léa fu ame sia ame si lɔ̃a ŋutasẽnuwɔwɔ.’ (Psalmo 11:5) Wɔla la lɔ̃ ŋutifafa kple dzɔdzɔenyenye. (Psalmo 33:5; 37:28) Esia tae maɖe mɔ ɖe ŋutasẽnuwɔlawo ƒe nuwɔnawo ŋu tegbee o.\nƐ̃, xexe yeye si me ŋutifafa axɔ aƒe ɖo la gbɔna. (Psalmo 37:11; 72:14) Ðe manyo ŋutɔ be nàsrɔ̃ nu geɖe tso nu si nàwɔ be nàdze anɔ agbe le xexe si me ŋutasẽnuwɔwɔ manɔ o la me oa?\n^ mm. 14 Míetrɔ ŋkɔawo.\nŊutsu aɖe ƒo nu tso nu si me wòto le agbe me ŋu le video kpui si nye Mɔkpɔkpɔ Su Esi Le Gaxɔ Me la me le www.jw.org/ee. (Àkpɔe le AGBALẼWO > VIDEOWO)\nNya Si Biblia Gblɔ Tso Ŋutasẽnuwɔwɔ Ŋu\nAleke Mawu bua ŋutasẽnuwɔwɔe? Ðe ŋutasẽnuwɔlawo ate ŋu atrɔa?\nƉoe Ɖe Amewo Ɖoe Ɖe Amewo Ðe Wòanya Wɔ Be Ŋutasẽnuwɔwɔ Nu Nayia?


Mawu Kpe Ðe Mía Ŋu\nNyɔ! | January 2006\nABE ALESI ESTHER GAITÁN GBLƆE ENE\n“Míelé mia nɔ dzo akpasesẽtɔe. Migadi be yewoayɔ kpovitɔwo o. Miawo ya milala ko; míagbugbɔ ayɔ mi etsɔ ŋdi kanya.”\nNƆVINYENYƆNU suetɔ ye woƒo ka na alea tso mía nɔ Esther ŋu, le Braɖa aɖe gbe le ƒe 2004 me. Mía kple srɔ̃nye Alfredo míegbɔ tso Yehowa Ðasefowo ƒe kpekpe aɖe le Fiaɖuƒe Akpata me koe nye ema si míese nyaa. Kaka míaɖo mía dzilawo ƒeme le Mexico City la, míaƒe ƒometɔwo le afima xoxo. Nɔvinyeŋutsu kple nɔvinyenyɔnu suewo ƒe dzi gbã vevie, eye nɔgãnyewo kple nɔɖinyewo nɔ avi fam.\nFofonye kple fonye zɔ mɔ yi dɔ aɖe wɔƒe. Míeyɔ wo le telefon dzi, eye mí katã míelɔ̃ ɖe edzi be anyo wu be míagblɔe na kpovitɔwo. Míedo gbe ɖa bia kpekpeɖeŋu le zã donuxaxaname ma katã me. Míese le mía ɖokui me nyuie be Mawu nɔ ‘ŋusẽ si gbɔ dzɔdzɔmetɔ’ ŋu la nam mí.—Korintotɔwo II, 4:7.\nLe ŋufɔke ƒe ŋdi me la, nyee ɖo amefilaa ƒe kaƒoƒoa ŋu. Togbɔ be metsi dzimaɖi hã la, mete ŋu ƒo nu kplii dzitsitsi manɔmee. Amefilaa di be yeaƒo nu kple fofonye, gake megblɔ nɛ be ezɔ mɔ. Eyata ŋutsua gblɔ be yewoalala vaseɖe esime Papa gbɔ hafi yewoagblɔ nusi wòle be míana. Ena menya be ne míexe ga gbogbo aɖe o la, yewoawu mía nɔa.\nLe ŋkeke si kplɔe ɖo dzi la, megaɖo eƒe kaƒoƒoa ŋu. Esi wònye nyemetsi dzi le nuƒoƒo kple amefilaa me o, togbɔ be enɔ ŋɔdzidonamenyawo gblɔm hã, ta la, ebiam be: “Mènya be nya gãe nya sia nye oa?”\nMeɖo eŋu nɛ be: “Menya ɖe. Mielé nɔnye akpa sesẽe. Gake Yehowa Ðasefowoe míenye, eye míeka ɖe edzi bliboe be mía Mawu akpe ɖe mía ŋu. Eye Biblia dzra mí ɖo be míado dzi le ɣeyiɣi sesẽ sia siwo me míele la me.”\nEɖo eŋu nam be: “Ẽ. Ẽ. Menya nusiawo katã. Nya mawo ke gblɔm nɔwò hã le. Eka ɖe eƒe Mawu kple mia dzi ŋutɔ.” Eyata míenya be Dada hã lé xɔse me ɖe asi sesĩe, eye esia do ŋusẽ mí.\nNusi Kpe Ðe Mía Ŋu Míedo Dzi\nEsi ŋkekeawo va nɔ yiyim la, mía hati Kristotɔwo yɔ mí le telefon dzi eye woɖo babadonamegbalẽviwo ɖe mí, eye woŋlɔ gbedasiwo hã ɖo ɖe mí to Internet dzi. Míeyi edzi dea míaƒe kpekpewo hekpɔa gome le gbeƒãɖeɖedɔa me. Biblia kple Biblia-srɔ̃gbalẽwo xexlẽ gbesiagbe hã fa akɔ na mí. Ƒo wo katã ta la, gbedodoɖa na míekpɔ “Mawu ƒe ŋutifafa.”—Filipitɔwo 4:6, 7.\nKpovitɔwo dometɔ ɖeka gblɔ be: “Le ƒe asieke siwo mele dɔwɔƒe sia me la, mekpɔ alesi dzi ɖe le ƒome geɖewo ƒo, gake miawo ya mieto vovo. Miedze akɔ anyi ŋutɔ. Meka ɖe edzi be Mawu si subɔm miele tae.”\nMíegbugbɔ dzro January 1, 2000 ƒe Nyɔ! [Eŋlisigbe me tɔ, December 22, 1999] si ƒo nu tso ameléle sesẽe ŋu me, eye míetsɔe fia kpovitɔa. Exlẽe, eye wòbia be míana kɔpi geɖe ye, hegblɔ be yedi be yeanya Yehowa Ðasefowo nyuie wu.\nMlɔeba le ŋkeke 15 ƒe numedzodzro kple amefilaawo megbe la, woɖe asi le nɔnyea ŋu. Enɔ lãmesẽ me, togbɔ be wotui ɖe xɔ sue aɖe me, hede kɔsɔkɔsɔ eƒe afɔ hã. Ke hã, wowɔ nu ɖe eŋu bubutɔe, eye wonɛ atike siwo wòzãna edziedzi ɖe suklidɔ kple ʋusɔgbɔdɔ si le eŋu ta.\nDada gblɔ alesi wòwɔ nɔ te ɖe nɔnɔmea nu nyuie nenema gbegbe la na mí. Elɔ̃ ɖe edzi be: “Le gɔmedzedzea me la, mevɔ̃ ŋutɔ; gake medze gbe dodo ɖa na Yehowa, eye mena dzi ɖe le ƒonye o. Mewɔ nam kpɔ be metsi akogo le xɔ sue ma me o. Meva de dzesi alesi mebua Yehowa ame ŋutɔŋutɔe; megblẽm ɖi gbeɖe o. Mebiae be wòakpe ɖe ŋunye maɖe gbɔgbɔa ƒe kutsetse afia—vevietɔ dzigbɔɖi.\n“Mawu ƒe kpekpeɖeŋu wɔe be nyemefa avi alo vɔ̃ kpɔ o. Mezã ŋkekeawo tsɔ ɖoa ŋku mawunyakpukpui siwo menya dzi, eye medzi Fiaɖuƒehawo sesĩe hã. Ɣeaɖewoɣi la, metsɔnɛ be mele Kristotɔwo ƒe kpekpewo me, eye mekpɔa gome le eme le susu me. Metsɔnɛ hã be mele gbeƒã ɖem na amewo hele Biblia-nusɔsrɔ̃wo wɔm. Nye susu nɔ nusiawo ŋu ale gbegbe be ɖeko ɣeyiɣia va yi nam kabakaba.\n“Mɔnukpɔkpɔ su asinye gɔ̃ hã meɖi ɖase na amesiwo lém. Ɣesiaɣi si wo dometɔ aɖe tsɔ nuɖuɖu vɛ nam la, meɖea gbeƒã nɛ, togbɔ be wotsɔ nu bla ŋku me nam hã. Le kpɔɖeŋu me, gbeɖeka megblɔ na amesiwo lém dometɔ ɖeka be Biblia gblɔ ɣeyiɣi sesẽ siwo me míele la ŋu nya ɖi, eye be mese egɔme be gakuxi sesẽ aɖe me tomee woanya nɔ. Megblɔ nɛ be ŋusẽ blibo le Yehowa Mawu si, gake be mezãnɛ le mɔ gbegblẽ nu gbeɖe o. Emegbe meɖe kuku nɛ be womegasẽ ŋuta le ŋunye o, ke boŋ woawɔ nu ɖe ŋunye nyuie.\n“Amefilaa ɖo tom hegblɔ nam be magatsi dzi o, be yewomawɔ nuvevi aɖekem o. Meda akpe na Yehowa ɖe alesi wòkpe ɖe ŋunye le ɣeyiɣi sesẽ mawo me ta, eye meɖoe kplikpaa wu tsã be mayi nye gbesiagbe mɔɖeɖedɔa [si nye nyanyuigbɔgblɔdɔa wɔwɔ ɣesiaɣi] dzi zi alesi ŋutete le ŋunye ko.”\nKakaɖedzitɔea, dodokpɔ sia na Dada gava te ɖe Yehowa ŋu wu, eye nenema kee wòwɔ míawo hã. Míate ŋu ada akpe ɖe alesi wòdzɔ dzi na mí be Dada trɔ gbɔ va aƒemee ta wòade edeƒe o. Nyanya be le Mawu ƒe Fiaɖuƒea te la, ŋutasẽnuwɔna siawo maganɔ anyi o la fana akɔ na mí ŋutɔ. Hafi ɣeyiɣi ma naɖo la, mía kple nye ƒomea míate ŋu agblɔ be Biblia me hakpala ƒe nya siawo nye nyateƒe, be: “Ame dzɔdzɔe ƒe fukpekpewo sɔ gbɔ, ke Yehowa ɖenɛ tsoa wo katã me.”—Psalmo 34:20.—g05 10/22.\nƉoe Ɖe Amewo Ɖoe Ɖe Amewo Mawu Kpe Ðe Mía Ŋu\ng 1/06 axa 26-27\nNa Míaƒe Nuxlẽlawo\nÐe Nuwo Anyo Le Etsɔme Wua?\nAfikae Xexe Sia Ðo Tae?\nÐe Biblia Ði Gbɔ Nyɔnuwoa?\nTa aɖe si ƒe Tsiwo Biãa?\nAhamuame Mazamazã Nyuie Ele Nu Gblẽm Le Hadome Ŋutɔ\nAhamuame Mazamazã Nyuie Gblẽa Nu Le Ame Ƒe Lãmesẽ Ŋu\nVovo Tso Ahatsunono Me\nÐe Wòle Be Míaƒe Srɔ̃ɖeɖea Nanɔ abe Amesiame Tɔ Enea?\n“Míeɖo Ŋku . . . Gbegãdziwo Dzi!”\nGomabolo Braziltɔwo ƒe Nuɖuɖu Vevi Aɖee\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! January 2006\nƉoe Ɖe Amewo Ɖoe Ɖe Amewo NYƆ! January 2006\nNYƆ! January 2006


Adzɔge Dɔyɔyɔ Kpekpe – Adzɔge ŋusẽdɔdamɔnu – kple Jucelino da Luz 26th. june 2022 me – JucelinoLuz\n❤ Na mi katã xɔlɔ̃ lɔlɔ̃awo ❤\nAdzɔge Dɔyɔyɔ ƒe ɣeyiɣi Kple Jucelino da Luz\nEnye dzidzɔ na mí be míagblɔ na mi be fifiae nye ɣletigbalẽa le Internet dzi na wò ❤\nJucelino da Luz hã nye Braziltɔwo ƒe gbɔgbɔmedɔyɔla xɔŋkɔwo dometɔ ɖeka. Ewɔa dɔ kple xexeame katã ƒe gbɔgbɔmeŋusẽ hena eƒe dɔyɔyɔdɔa eye wòwɔa ŋusẽdɔwɔwɔwo (mege ɖe ŋutilãa me o). Eda dɔ na ame siwo wu miliɔn eve xoxo le Brazil kple xexeame katã.\nTso esime wòxɔ ƒe 9 la, exɔa dɔyɔyɔ ƒe ŋusẽ to eyama dzi, si wòtsɔna toa eƒe asiwo dzi, ka asi amea ŋu, alo tso adzɔge, eye emetsonuwo wɔa dɔ ɖe ame dzi ŋutɔ. Ame aɖeke mate ŋu awɔ nu ma ke le ɣletinyigba sia dzi abe eya ŋutɔ ene o togbɔ be enye “gif “si Xexeme Kɔkɔtɔ xɔ hetsɔ nɛ hã. (Mawu ŋusẽkatãtɔ nunana). Mɔnu ma mate ŋu axɔ, atsɔe ana ame bubu alo atsɔe ana ame bubu o .\nEsi wònye ƒewuivi gɔ̃ hã la, amewo ƒo zi ɖe eŋu va do goe eye wòda dɔ na ame siwo ade 600 le ŋkeke ɖeka dzi.\nŊkɔ si wòxɔ abe gbedala ene la le dukɔwo dome eye Japantɔwo bua eyama be eyae nye gãtɔ kekeake.\nNyateƒe si wònye be wò atikewɔwɔ yia edzi le adzɔge ʋĩ metrɔa ŋusẽ si wònana wò o!\nEye amewo ƒe 60% xɔa Ŋusẽ le atikewɔwɔ gbãtɔ me, eye 40% ahiã be woawu nutome si nye atikewɔwɔ 10 (ewo ) ya teti nu be woase emetsonuwo hã gɔme .\nMíaƒe asisiwo katã, le ŋusẽ lãmenugbagbeviwo ƒe dodo megbe la, axɔ le woƒe kadodo siwo wona me, gbɔgbɔ me mɔfiame aɖe le atikewɔwɔ si wowɔ ŋu.\nNyatakaka sia ƒe kadodoae nye esi :\nWò nuŋɔŋlɔa le tẽ kple Jucelino Luz ́s ƒuƒoƒoa to email sia dzi: jucelinoluz44@gmail.com\nÐo wò picuture ( alo amekae nèle yiyim be yeaxɔ sesẽ kɔkɔ Yunivɛsiti ŋusẽ ) , ŋkɔ bliboa , wò biabia na 26th. june 2022 me\nɖo adzɔa ɖa ɖekae be nàŋlɔ ŋkɔ ( nuŋɔŋlɔ ) 70 Euros alo deposite tẽ ( Agbalẽvi etɔ̃ li woatsɔ aɖo ame bubu gbɔ ) :\nA) Fexexe ƒe nyawo: jucelinoluz1@gmail.com\nB) akɔntabubu ƒe asitɔtrɔ: Santander Gadzraɖoƒe\nDɔwɔƒe 0672 ƒe akɔntabubu xexlẽdzesi: 01015313-7\nʋuʋudedi : SABVBRS1XXX\nLe Jucelino Nobrega da Luz ƒe amenuveve me\nC) Le piks me: 5519996793343\nAgbalẽ yeye siwo wota – eBooks le gbegbɔgblɔ 46 me\nÀte ŋu amae kple xɔ̃wòwo kple le wò Hadomegbenɔnɔ ƒe Ƒuƒoƒowo hã me.\nEuro 3 koe nèxena eye nèxɔa le wò e-mail me le PDF alo PUB me, wò tiatia – ɖo wò nudɔdɔ kple fexexe ƒe xɔgbalẽvi ƒe kɔpi ɖa + gbegbɔgblɔ ƒe tiatia. (le ŋkeke atɔ̃ (5) me la, woaɖoe ɖe wò e-mail (aɖo kpe edzi be woazãe le nuxexlẽ me na amesiwo xea fe – ɖo ŋku edzi be agbalẽ siwo katã wota, kpɔ wo ta to nutata ƒe gomenɔamesi me (womate ŋu agbugbɔ wo ato eme o eye womazã emenyawo hã o, do ŋgɔ manɔmee mɔɖeɖe tẽ, si tso elektrɔnik-gbalẽa ŋlɔla gbɔ).\nJucelino Luz ƒe nusɔsrɔ̃ yeyewo na ƒe 2022\n( Wole gbeƒã ɖem ɖoɖowɔlawo – amesiwo woate ŋu aƒo ka na hena ŋkɔ ŋɔŋlɔ – xoxo )\nAfɔfiɛ /2022 – Germany\nSeptember /2022 – Sweden / Switzerland ƒe ɣleti gbãtɔ\nOctober /2022 – France / Poland ƒe ɣleti gbãtɔ\nNovember /2022 – Bulgaria ƒe ɣleti gbãtɔ\nJucelino Luz & Gbewo ƒe Agbalẽwo\nKadodo kple :\nMARTIN ƑE NUÐEÐEŊUTI\nCAIXA ƑE POSU ƑE NUÐEÐEŊUTI 2143\nANAPOLIS-YI ƑE NUÐEÐEŊUTI\nCEP: 75020-970 ƒe xexlẽdzesiwo\ne-mail : martincd_mosquera@hotmail.com ƒe nyatakakadzraɖoƒea\nAme siwo nàte ŋu aƒo ka na : asitelefon +55-62-982006505\nPAYPAL ƑE NUÐEÐEŊUTI:\nmartincd_mosquera@dziɖuɖu ƒe nyatakaka.com\nNe atikewɔƒe le asiwò, gbɔgbɔyɔlawo ƒe dɔwɔƒe, nènye mawusubɔsubɔ, blibodede, xexemenunya ƒe habɔbɔ ƒe akpa aɖe, nu gbagbewo ƒe agbenɔnɔ (nutome) takpɔkpɔ ƒe ƒuƒoƒo aɖe me tɔ, eye nèdi be yeakplɔ Jucelino Luz ayi nusɔsrɔ̃ alo nusɔsrɔ̃ aɖe le wò dukɔa me la, te ɖe mía ŋu hena nyatakaka bubuwo nyatakaka (ƒe 2023 koe li na): jucelinoluz44@gmail.com


Yeremiya 41 | Biblia Le Internet Dzi | Xexe Yeye Gɔmeɖeɖe\n1 Mose 2 Mose 3 Mose 4 Mose 5 Mose Yosua Ʋɔnudrɔ̃lawo Rut 1 Samuel 2 Samuel 1 Fiawo 2 Fiawo 1 Kronika 2 Kronika Ezra Nehemiya Esta Hiob Psalmowo Lododowo Nyagblɔla Hawo Ƒe Ha Yesaya Yeremiya Konyifahawo Ezekiel Daniel Hosea Yoel Amos Obadiya Yona Mika Nahum Habakuk Zefaniya Hagai Zakariya Malaki Mateo Marko Luka Yohanes Dɔwɔwɔwo Romatɔwo 1 Korintotɔwo 2 Korintotɔwo Galatiatɔwo Efesotɔwo Filipitɔwo Kolosetɔwo 1 Tesalonikatɔwo 2 Tesalonikatɔwo 1 Timoteo 2 Timoteo Tito Filemon Hebritɔwo Yakobo 1 Petro 2 Petro 1 Yohanes 2 Yohanes 3 Yohanes Yuda Nyaɖeɖefia 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52\nIsmael wu Gedaliya (1-10)\nYohanan na Ismael si (11-18)\n41 Le ɣleti adrelia me la, Ismael,+ Netaniya vi, Elisama vi, si tso fiaƒomea me, eye wònye fia ƒe amegãwo dometɔ ɖeka kple ame ewo bubu siwo kpe ɖe eŋu la va Gedaliya, Ahikam vi, gbɔ le Mizpa.+ Esi wonɔ nu ɖum ɖekae le Mizpa la, 2 Ismael, Netaniya vi kple ame ewo siwo le eŋu la tso heda yi Gedaliya, Ahikam vi, Safan vi la. Ale wòwu ame si Babilon-fia tsɔ ɖo anyigba la nu. 3 Eye Ismael wu Yudatɔ siwo katã le Gedaliya gbɔ le Mizpa hekpe ɖe Kaldeatɔwo ƒe aʋawɔla siwo le afi ma la ŋu. 4 Le ŋkeke evelia le Gedaliya wuwu megbe, esi ame aɖeke mekpɔ see o la, 5 ŋutsu blaenyi tso Sekem,+ Silo+ kple Samaria+ va. Ŋutsu siawo lũ ge, eye wodze woƒe awuwo hesi wo ɖokuiwo,+ eye wotsɔ nuɖuvɔsa kple lifi+ ɖe asi be woatsɔ ava Yehowa ƒe aƒe la me. 6 Eye Ismael, Netaniya vi, do tso Mizpa le avi dzi yina wo kpe ge. Esi wòdo go wo ko la, egblɔ na wo be: “Miva Gedaliya, Ahikam vi gbɔ.” 7 Ke esi woɖo dua me ko la, Ismael, Netaniya vi kple ŋutsu siwo le eŋu la wu wo, eye wòtsɔ wo ƒu gbe ɖe vudo la me. 8 Ke wo dometɔ ewo gblɔ na Ismael be: “Mègawu mí o, elabena míeɣla lu, ƒo, ami kple anyitsi gbogbo aɖe ɖe gbe me.” Ale megaxa wu wo kpe ɖe wo nɔviwo ŋu o. 9 Ke vudo si me Ismael tsɔ ŋutsu siwo katã wòwu la ƒe kukuawo ƒu gbe ɖo la nye vudo gã aɖe si Fia Asa ɖe le Israel-fia Baasa ta.+ Eya mee Ismael, Netaniya vi lɔ ame siwo wowu la kɔ ɖo. 10 Eye Ismael ɖe aboyo dukɔ la ƒe ame susɔe siwo le Mizpa,+ fia vinyɔnuwo kple ame siwo katã kpɔtɔ ɖe Mizpa, ame siwo fiaŋudzɔlawo ƒe amegã Nebuzaradan tsɔ de Gedaliya,+ Ahikam vi, si be wòakpɔ wo dzi. Ismael, Netaniya vi, ɖe aboyo wo, eye wòdzo be yeayi go kemɛ dzi le Amonitɔwo+ gbɔ. 11 Esi Yohanan,+ Karea vi kple aʋakplɔla siwo katã le eŋu la se nu vɔ̃ɖi siwo katã Ismael, Netaniya vi, wɔ la, 12 wokplɔ ŋutsuawo katã, eye woyi aʋa wɔ ge kple Ismael, Netaniya vi, eye wova tui le Gibeon tɔ gã* la to. 13 Esi ame siwo katã le Ismael ŋu la kpɔ Yohanan, Karea vi kple aʋakplɔla siwo katã le eŋu la, dzi dzɔ wo. 14 Eye ame siwo katã Ismael ɖe aboyoe tso Mizpa+ la trɔ le eyome yi Yohanan, Karea vi, la gbɔ. 15 Ke Ismael, Netaniya vi kple ŋutsu siwo nɔ eŋu dometɔ enyi si le Yohanan nu yi Amonitɔwo gbɔ. 16 Eye Yohanan, Karea vi kple aʋakplɔla siwo katã le eŋu la kplɔ Mizpatɔ susɔeawo katã, ame siwo woxɔ tso Ismael, Netaniya vi si, esi Ismael wu Gedaliya,+ Ahikam vi megbe la dzoe. Wokplɔ ŋutsuwo, aʋawɔlawo, nyɔnuwo, ɖeviwo kple fiaŋumewo tso Gibeon. 17 Eye woyi ɖanɔ Kimham ƒe dzeƒe si le Betlehem+ gbɔ, ne woayi mɔzɔzɔa dzi ayi Egipte+ 18 le Kaldeatɔwo ta. Elabena wole wo vɔ̃m, le esi Ismael, Netaniya vi, wu Gedaliya, Ahikam vi, ame si Babilon-fia tsɔ ɖo anyigba la nu ta.+\n^ Agate ŋu afia, “ta gã.”


Psalmowo 22 | Biblia Le Internet Dzi | Xexe Yeye Gɔmeɖeɖe\nNa henɔ la, ɖe “Agudzedzezinɔ”* ƒe gbe nu. David ƒe ha. 22 Nye Mawu, nye Mawu, nu ka ŋuti nègblẽm ɖi?+ Nu ka ŋuti mètsɔ gbɔnye axɔ nam o,Eye nèle adzɔge ʋĩi esi mele lãgbelãgbe dom?+ 2 Oo, nye Mawu, meyɔa wò le ŋkeke me, gake mètɔna nam o;+Le zã me hã, ɖoɖoe mezina le nunye o. 3 Ke wò la, èle kɔkɔe,+Eye Israel ƒe kafukafu ƒo xlã wò godoo.* 4 Ŋuwòe mía fofowo ɖo ŋu ɖo;+Ŋuwòe woɖo dzi ɖo, eye nèxɔ na wo.+ 5 Wòe wodo ɣli na, eye nèɖe wo;Ŋuwòe woɖo ŋu ɖo, eye ŋu mekpe wo o.+ 6 Ke nye la, nyévi ko menye, menye amegbetɔ o,Amewo ɖea alɔme le ŋunye hedoa vlom.+ 7 Ame siwo katã kpɔam la ɖua fewu le ŋunye;+Wogbigbia nu ɖe ŋunye heʋuʋua ta gblɔna be:+ 8 “Etsɔ eɖokui na Yehowa. Nexɔ nɛ! Neɖee, elabena eƒe nu nyo eŋu!”+ 9 Ke wòe hem tso vidzidɔ me,+Wòe na menɔ dedie le danye ƒe no nu. 10 Wotsɔm de asi na wò tso esime wodzim;Wòe nye nye Mawu tso danye ƒe dɔ me ke. 11 Mèganɔ adzɔge tso gbɔnye o, elabena xaxa tum+Eye xɔnametɔ bubu aɖeke megali nam o.+ 12 Nyitsu geɖewo ɖe to ɖem;+Basan-nyitsu sesẽwo ƒo xlãm.+ 13 Woke woƒe nu baa ɖe ŋunye,+Abe dzata si le gbe tem hele eƒe nuléle vuvum ene.+ 14 Wotrɔm kɔ ɖi abe tsi ene;Eye nye ƒuwo katã gli le wo kpeƒewo. Nye dzi zu abe anyixe ene;+Elólo le dɔ me nam.+ 15 Wɔna vɔ le ŋunye abe ze gbagbã ene;+Nye aɖe lé ɖe nye nyéwo ŋu;+Eye nètsɔm ɖo kudo nu.+ 16 Avuwo ɖe to ɖem;+Ame vɔ̃ɖiwo ƒe ha xaxam ɖo.+Wodze nye asiwo kple nye afɔwo dzi abe dzata ene.+ 17 Mate ŋu axlẽ nye ƒuwo katã.+ Amewo kpɔe, eye wofɔ ŋku ɖe dzinye. 18 Woma nye awuwo ɖe wo nɔewo dome,Eye wodzidze nu ɖe nye awu dzi.+ 19 Ke wò, Oo Yehowa, mèganɔ adzɔge o.+ Oo, nye ŋusẽ; netsɔ nàva kpe ɖe ŋunye.+ 20 Ðem* tso yi nu,Ðe nye agbe xɔasi la* tso avuwo si me;+ 21 Ðem tso dzata ƒe nu me+ kple gbenyiwo ƒe dzowo nu;Tɔ nam, eye nàɖem. 22 Maɖe gbeƒã wò ŋkɔ na nɔvinyewo;+Makafu wò le amehawo dome.+ 23 Mi ame siwo vɔ̃a Yehowa, mikafui! Mi Yakob ƒe dzidzimeviwo katã, mitsɔ ŋutikɔkɔe nɛ!+ Eye mi Israel ƒe dzidzimeviwo katã, mivɔ̃e. 24 Elabena medo vlo alo nyɔ ŋu hiãtɔ la ƒe fukpekpe o;+Meɣla eƒe ŋkume ɖee o.+ Eye esi wòdo ɣli nɛ be wòaxɔ na ye la, esee.+ 25 Makafu wò le ameha gãwo dome;+Maxe nye adzɔgbeɖefewo le ame siwo vɔ̃nɛ la ŋkume. 26 Ame fatuwo aɖu nu aɖi ƒo;+Ame siwo dia Yehowa la akafui.+ Mise vivi le agbe me tegbee.* 27 Anyigba ƒe mlɔenuwo katã aɖo ŋku Yehowa dzi, eye woatrɔ ɖe eŋu. Dukɔwo ƒe ƒomewo katã ade ta agu ɖe ŋkuwòme.+ 28 Elabena Yehowa tɔe nye fianyenye la;+Eye wòle fia ɖum ɖe dukɔwo dzi. 29 Ame siwo katã nu dze edzi na* le anyigba la dzi aɖu nu ade ta agu ɖe eŋkume;Ame siwo katã yina ketu me la ava dze klo le eŋkume;Eye wo dometɔ aɖeke mate ŋu axɔ eɖokui* ɖe agbe o. 30 Woƒe dzidzimeviwo* asubɔe;Woaƒo nu tso Yehowa ŋu na dzidzime si ava dzɔ la. 31 Woava gblɔ eƒe dzɔdzɔenyenye ŋu nya. Woagblɔ nu siwo wòwɔ la na wo megbeviwo.\n^ Nya sia ate ŋu anye hagbe alo hadzidzi ƒe atsyã aɖe.\n^ Alo, “Israel ƒe kafukafu domee nèli wò fiazikpui ɖo.”\n^ Egɔmeɖeɖe tẽe, “nye nu ɖekɛ la,” eƒe luʋɔ alo agbee wòwɔnɛ.\n^ Egɔmeɖeɖe tẽe, “Agbe neɖo miaƒe dziwo ŋu tegbee.”\n^ Egɔmeɖeɖe tẽe, “Ame siwo katã da ami.”\n^ Egɔmeɖeɖe tẽe, “dzidzimevi aɖe.”


GBE BUBU Afrikaans Albanian Amharic Arabic Armenian Aymara Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Igbo Iloko Indonesian Italian Japanese Kazakh Kikuyu Kinyarwanda Kirghiz Korean Kwangali Lingala Lithuanian Luo Malagasy Myanmar Ngabere Norwegian Nzema Oromo Papiamento (Aruba) Polish Portuguese Punjabi Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Thai Tigrinya Tsonga Turkish Twi Ukrainian Uruund Vietnamese Wayuunaiki Xhosa Yoruba Zulu\n“MELE mɔ kpɔm na etsɔme nyui aɖe.” Martin Luther King, Jr., si nye Amerika dukɔmeviwo ƒe gomenɔamesi habɔbɔ ƒe ŋgɔnɔla ye gblɔ nya ma ƒe blaatɔ̃e nye esia, le August 28, 1963 dzi, le eƒe dutoƒonuƒo si xɔ ŋkɔ wu la me. Aƒetɔ King to nya ma, si wògblɔ enuenu le eƒe nuƒoa me la, dzi ɖe nu si wònɔ mɔ kpɔm na la gblɔ be amegbetɔwo ava vo tso nazãbubu ɖe ame ƒomevi aɖewo ŋu ƒe kuxia me gbe ɖeka. Togbɔ be Amerika dukɔmeviwoe wòɖe eƒe didia gblɔ na hã la, dukɔ geɖewo va da asi ɖe susu vevi si le eƒe nyawo me la dzi.\nMartin Luther King, Jr., esime wònɔ amegbetɔwo ƒe gomenɔamesi ŋuti nuƒoa ƒom\nLe November 20, 1963 dzi, si nye ɣleti etɔ̃ le aƒetɔ King ƒe nuƒoa megbe la, dukɔ siwo wu 100 da asi ɖe Dukɔ Ƒoƒuawo Ƒe Nyametsotso Ku Ðe Vovototodedeameme Ƒomeviwo Katã Ðeɖe Ða Ŋu ƒe ɖoɖoa dzi. Dukɔwo va da asi ɖe nyametsotso bubuwo hã dzi le ƒe siwo kplɔe ɖo me le xexea me godoo. Agbagba siwo katã wodze le nya sia me la ana amewo nabia be, Nu kae do tso eme?\nLe March 21, 2012 dzi la, Dukɔ Ƒoƒuawo Ƒe Dɔdzikpɔlagã Ban Ki-moon gblɔ be: “Wowɔ nyametsotso veviwo eye woɖo habɔbɔwo anyi le xexea me godoo hewɔ ɖoɖo ɖe woƒe dɔa ŋu tsitotsito be woaxe mɔ ɖe fuléle amewo le woƒe ŋutigbalẽ ƒe vovototo ta, vovototodedeameme, fuléle dukɔ bubu me tɔwo kple nazãbubu nu ahaɖe wo ɖa keŋkeŋ. Ke hã fuléle amewo le woƒe ŋutigbalẽ ta gakpɔtɔ nye kuxi si na ame miliɔn geɖe le fu kpem le xexea me godoo.”\nLe dukɔ siwo me wowɔ ŋgɔyiyi aɖe si nu le be woatsɔ akpɔ vovototodedeameme kple nazãbubu ƒomevi bubuwo ƒe kuxia gbɔ me gɔ̃ hã la, biabiaa gakpɔtɔ li be: Ðe ŋgɔyiyi siwo wowɔ la ɖe nazãbubu ƒe seselelãmewo ɖa keŋkeŋ le amewo ƒe dzi me loo alo ɖeko wòɖe ale si amewo ɖea seselelãme mawo fianae la dzi kpɔtɔ? Ame aɖewo xɔe se be nu si wote ŋu wɔ koe nye be woxe mɔ ɖe vovototodedeameme nu va se ɖe afi aɖe, gake womete ŋu ɖe nazãbubu ya ɖa kura o. Nu ka tae? Nu si tae ye nye be vovototodedeameme nye nu si dzena gaglãa eye wohea to na ame le se nu ɖe eta, gake ame ƒe dzi kple susu mee nazãbubu ya nɔna, eya ta womate ŋu ade se ɖe enu o.\nEya ta hafi woaɖe nazãbubu ɖa keŋkeŋ la, menye ɖeko woaɖe vovototodedeameme ƒe nuwɔnawo dzi akpɔtɔ o, ke ehiã hã be woana amewo natrɔ susu si wobuna ɖe ame bubuwo ŋu kple ale si wosena le wo ɖokuiwo me ɖe wo ŋui hã. Ðe esia anya wɔ vavã? Ne anya wɔ la, ke aleke? Na míadzro ame aɖewo ƒe agbemenudzɔdzɔ siwo ana míakpɔe be menye ɖeko wòanya wɔ be amewo natrɔ ko o, ke nane li si ate ŋu akpe ɖe wo ŋu woatrɔ la me.\nBIBLIA KPE ÐE WO ŊU WOÐU NAZÃBUBU DZI\n“Fifia mevo tso nazãbubu si me.”—Linda\nLinda: Wodzim le South Africa. Tsã la, mebua South Afrikatɔ siwo menye yevuwo o la be wonye ame tsɛwo, ame manyagbalẽwo kple ame siwo dzi womate ŋu aka ɖo o, eye be ɖeko woli be woasubɔ yevuwo. Meva zu nazãbula, evɔ nye ŋutɔ nyemenya gɔ̃ hã o. Gake esi medze Biblia sɔsrɔ̃ gɔme ko la, meva te asiɖeɖe le nɔnɔme sia ŋu. Mesrɔ̃e be “Mawu mekpɔa ame ŋkume o” eye nu si le míaƒe dzi me la le vevie nɛ wu míaƒe ŋutigbalẽ ƒe amadede alo gbe si míedona. (Dɔwɔwɔwo 10:34, 35; Lododowo 17:3) Nya si le Filipitɔwo 2:3 kpe ɖe ŋunye mekpɔe be, ne mebu ame bubuwo be wonye gã wum la, akpe ɖe ŋunye maɖu nazãbubu dzi. Wɔwɔ ɖe Biblia ƒe aɖaŋuɖoɖo siawo tɔgbi dzi kpe ɖe ŋunye be meva tsɔ ɖe le eme na ame bubuwo, woɖanye yevuwo alo ame yibɔwo o. Fifia mevo tso nazãbubu si me.\n“Meva kpɔ ale si Mawu bua amewoe la dze sii.”—Michael\nMichael: Nuto aɖe si me Australia yevuwo sɔ gbɔ ɖo mee menɔ tsi, eye nyemelɔ̃a Asiatɔwo ƒe nya kura o, vevietɔ Chinatɔwo. Ne mele ʋu kum eye mekpɔ ame aɖe si ɖi Asiatɔ la, meʋua nye ʋu ƒe fesrea hedoa mo ɖa doa ɣli ɖe eta gblɔa gbɔɖiamenyawo abe, “Asiatɔ, dzo yi mia de!” ene ɖe eŋu. Emegbe esi medze Biblia sɔsrɔ̃ gɔme la, meva kpɔ ale si Mawu bua amewoe la dze sii. Afi ka kee amewo ɖatso alo aleke kee woƒe dzedzeme le o, elɔ̃a wo. Esia wɔ dɔ ɖe dzinye medzudzɔ fuléle amewo helɔ̃ wo boŋ. Ewɔ nuku nam ŋutɔ be mewɔ tɔtrɔ gã sia. Fifia dzi dzɔam ŋutɔ be made ha kple dukɔ vovovo me tɔwo kpakple ame ƒomevi ɖe sia ɖe. Esia wɔe be meva se agbea gɔme ɖe edzi eye mele dzidzɔ geɖe wu kpɔm.\n“Meɖɔ nye nukpɔsusu ɖo, eye mewɔ ŋutifafa.”—Sandra\nSandra: Danye tso Umunede le Delta State, Nigeria. Gake fofonye ya tso Edo State, eye wo degbee nye Esangbe. Le vovototo siawo ta la, fofonye ƒe ƒometɔwo lé fu danye kaɖikaɖi va se ɖe eƒe kugbe. Eya ta meka atam be nyemade ha kple Esangbedola aɖeke o eye nyemaɖe ame aɖe si tso Edo State gbeɖe o. Gake esi medze Biblia sɔsrɔ̃ gɔme la, nukpɔsusu nyuitɔ va su asinye. Esi wònye be Biblia gblɔ be Mawu mekpɔa ame ŋkume o eye ame sia ame si vɔ̃nɛ la ƒe nu dzea eŋu ta la, ame kae menye be malé fu amewo le to si me tɔwo wonye alo gbe si wodona ta? Meɖɔ nye nukpɔsusu ɖo, eye mewɔ ŋutifafa kple fofonye ƒe ƒometɔwo. Biblia me mɔfiamewo dzi wɔwɔ na mele dzidzɔ kpɔm eye nye dzi dze eme. Ewɔe hã be metea ŋu nɔa anyi kple ame siwo tso teƒe vovovowo, gbe bubu dolawo, ame siwo ƒe ŋutigbalẽ to vovo kple dukɔ bubu me tɔwo le ŋutifafa me. Àbia be afi kae ŋutsu si meɖe la tso? Etso Edo State eye wòdoa Esangbe!\nNu ka tae Biblia te ŋu kpe ɖe ame siawo kple ame bubu geɖewo ŋu woɖu fuléle kpakple nazãbubu si ƒo ke ɖe to ɖe woƒe dzi me la dzi? Esi Biblia nye Mawu ƒe Nya tae. Ŋusẽ le eŋu be wòatrɔ ale si míebua amewoe kple ale si míesena le mía ɖokui me ɖe wo ŋu. Gakpe ɖe eŋu la, Biblia gblɔ nu bubu si hiã hafi woate ŋu aɖe nazãbubu ƒomevi ɖe sia ɖe ɖa.\nMAWU ƑE FIAÐUƑEA AÐE NAZÃBUBU ÐE SIA ÐE ƑOMEVI ÐA\nTogbɔ be Biblia sɔsrɔ̃ ate ŋu akpe ɖe ame ŋu wòaɖu seselelãme manyomanyo siwo nu sẽ dzi hã la, nu eve bubu aɖewo li siwo wòle be woaɖe ɖa hafi míate ŋu aɖu nazãbubu dzi keŋkeŋ. Gbãtɔe nye nu vɔ̃ kple blibomademade si ƒe dome míenyi. Biblia gblɔ eme kɔ ƒãa be: “Amegbetɔ aɖeke megbea nu vɔ̃ wɔwɔ o.” (1 Fiawo 8:46) Eya ta aleke kee míeɖadze agbagbae o, ʋiʋli si yi edzi le apostolo Paulo me la ɖea fu na míawo hã; egblɔ be: “Ne medi be mawɔ nu si sɔ la, nu vɔ̃ɖi boŋ nɔa menye.” (Romatɔwo 7:21) Eya ta ɣeaɖewoɣi la, míaƒe dzi madebliboa agate ŋu ava nɔ “susu vɔ̃wo” ŋu bum, si awɔe be míabu nazã ɖe ame bubuwo ŋu.—Marko 7:21.\nEveliae nye Satana Abosam ƒe ŋusẽkpɔɖeamedzi. Biblia gblɔ be “amewulae” wònye eye wògblɔ hã be enye “ame si le anyigba dzi nɔlawo katã blem.” (Yohanes 8:44; Nyaɖeɖefia 12:9) Ema ɖe nu si tae nazãbubu xɔ aƒe ɖi alea gbegbe kple nu si tae amegbetɔwo mete ŋu le nazãbubu, vovototodedeameme, ame ƒomevi aɖewo tsɔtsrɔ̃ ɖa kple fuléle dukɔ, subɔsubɔha kpakple to bubu me tɔwo ɖem ɖa o la fia.\nEya ta hafi woate ŋu aɖe nazãbubu ɖa keŋkeŋ la, ele be woaɖe nu vɔ̃ si ƒe dome amegbetɔwo nyi, blibomademade kple Satana Abosam ƒe ŋusẽkpɔɖeamedzi ɖa. Biblia ɖee fia be Mawu ƒe Fiaɖuƒea aɖe nu siawo ɖa.\nYesu Kristo fia eyomedzelawo be woado gbe ɖa na Mawu ale: “Wò fiaɖuƒe nava. Wò lɔlɔ̃nu nava eme le dziƒo, kple anyigba dzi hã.” (Mateo 6:10) Mawu ƒe Fiaɖuƒea dzie woato aɖe vovototodedeameme kple nazãbubu kpakple nu madzɔmadzɔ ɖe sia ɖe ƒomevi ɖa keŋkeŋ.\nNe Mawu ƒe Fiaɖuƒea va eye wòle anyigba katã dzi ɖum la, ‘woabla’ Satana, si fia be woaxe mɔ nɛ keŋkeŋ ale be “wòagakplɔ dukɔwo atrae azɔ o.” (Nyaɖeɖefia 20:2, 3) Ekema ‘anyigba yeye, si me dzɔdzɔenyenye anɔ,’ alo amegbetɔƒome siwo anye nu dzɔdzɔe wɔlawo la anɔ anyigba dzi. *—2 Petro 3:13.\nWoana ame dzɔdzɔe siwo anɔ anyigba dzi ɣemaɣi la nade blibo eye nu vɔ̃ maganɔ wo ŋu o. (Romatɔwo 8:21) Mawu Fiaɖuƒea teviwo ‘mawɔ vɔ̃ aɖeke o, eye womahe gbegblẽ’ avɛ hã o. Nu ka tae? ‘Elabena sidzedze Yehowa axɔ anyigba la dzi.’ (Yesaya 11:9) Ɣemaɣi la, amewo katã asrɔ̃ Yehowa Mawu ƒe amelɔlɔ̃ kple eƒe mɔwo. Ɣemaɣie nazãbubu ɖe sia ɖe ƒomevi nu ayi keŋkeŋ, “elabena ameŋkumekpɔkpɔ aɖeke mele Mawu gbɔ o.”—Romatɔwo 2:11.\n^ mm. 17 Ne èdi be yeaxlẽ nu geɖe tso Mawu Fiaɖuƒea kple nu si wòava wɔ kpuie ŋu la, kpɔ agbalẽ si nye Nuka Tututue Nye Biblia ƒe Nufiafia? ƒe ta 3, 8 kple 9 lia. Yehowa Ðasefowoe tae.\nMiedea Bubu Subɔsubɔha Bubuwo Ŋua?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ June 2013 | Xexe Si Me Nazãbubu Manɔ O—Ɣekaɣie Wòava?\nJune 2013 | Xexe Si Me Nazãbubu Manɔ O—Ɣekaɣie Wòava?\nGBETAKPƆXƆ June 2013 | Xexe Si Me Nazãbubu Manɔ O—Ɣekaɣie Wòava?\nNya Kae Biblia Gblɔ Tso Vovototodede Ameƒomeviwo Me Ŋu?


“Mawu Teƒee Melea?”—Yosef (1 Mose 45)\nGBE BUBU Afrikaans Albanian Arabic Armenian Armenian (West) Aymara Bengali Bislama Bulgarian Cambodian Catalan Cebuano Chichewa Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chuvash Cibemba Croatian Czech Danish Drehu Dutch Efik Estonian Eŋlisi Eʋegbe Fijian Finnish Franse Georgian German Greek Greenlandic Guarani Gujarati Haitian Creole Hebrew Hindi Hmong (Ɣi) Hungarian Icelandic Igbo Iloko Indonesian Italian Japanese Kannada Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Lingala Lithuanian Luganda Luo Luvale Macedonian Malagasy Malayalam Maltese Marathi Maya Mixe Myanmar Nahuatl (Central) Nahuatl (Northern Puebla) Nepali Ngabere Norwegian Nyaneka Nzema Oromo Ossetian Otetela Papiamento (Aruba) Papiamento (Curaçao) Persian Polish Portuguese Punjabi Quechua (Ayacucho) Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Tetun Dili Thai Tigrinya Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Urdu Vietnamese Wallisian Xhosa Yoruba Zapotec (Isthmus) Zulu\n“Mawu Teƒee Melea?”\nYOSEF le tsitre ɖe eƒe abɔ me le anyinufaɣi. Ðewohĩ, ele ŋku lém ɖe ayedetiwo kple atikutsetseti bubuawo, kpakple tsita siwo me seƒoƒo dzeaniwo le ŋu, eye Farao ƒe fiasãa le dzedzem le glia godo ɖaa. Kasia, Yosef se viawo ƒe nukoko tso aƒea me; viaŋutsuvi Manase ye le nukokoe dom na nɔviaŋutsuvi Efrayim vidzĩ la. Yosef nya nu si le edzi yim le xɔa me nyuie; ɖeviawo ƒe fefe na srɔ̃a le nu kom ŋɔnyɔe. Eye eya ŋutɔ ko alɔgbɔnu. Ekpɔe be Mawu yra ye.\nYosef tsɔ ŋkɔ na viaŋutsu ŋgɔgbea be Manase, elabena ŋkɔ sia fia nuŋlɔbe. (1 Mose 41:51) Ale si Mawu yra Yosef le ƒe ʋɛ siawo me na eƒe susu dzo le fu siwo katã wòkpe, wo denyigba, nɔviaŋutsuwo, kple fofoa dzi. Nɔviaŋutsu tsitsitɔawo ƒe fulélee wɔe be agbea meva nɔ nɛ abe ale si wòsusui ene o. Woɖo nugbe ɖe eŋu be yewoawui, gake eva dzɔ be wotsɔe dzra kluvii na asitsala mɔzɔlawo. Tso ɣemaɣi la, ne eto fukpekpe aɖe me do ko la, kasia bubu kplɔnɛ ɖo. Enye kluvi kple gamenɔla hena ƒe geɖe—eye ɣeaɖeɣi la, enɔ kunyowu me. Gake fifia, ezu dziɖula evelia le Farao megbe le Egipte dukɔ sesẽ la me! *\nYosef kpɔ eteƒe nudzɔdzɔwo le eme vam abe ale si Yehowa gblɔe ɖi ene. Ƒe adre si wogblɔ ɖi be agblenukuwo abɔ ɖe Egipte-nyigba dzi fũu la mee wole, eye woƒo nuku susɔeawo nu ƒu ɖe dukɔa ƒe nuɖuɖudzraɖoƒewo; Yosef ye kpɔ dɔ ma dzi. Le ɣeyiɣi mawo me la, srɔ̃a Asenat dzi ŋutsuvi eve nɛ. Ke hã egasusua eƒe ƒometɔ siwo gbɔ didi agbadroƒe alafa geɖe la kokoko—vevietɔ eyometɔ, Benyamin, kple fofoa, Yakob. Ðewohĩ adi be yeanya nenye be wofɔ nyuie heli sesĩe. Eye anya nɔ eɖokui biam hã be, ɖe ye nɔviŋutsu tsitsiawo dzudzɔ ŋutasẽnuwɔwɔa, alo nu kae yeate ŋu awɔ be yewoava nɔ ŋutifafa me ahawɔ ɖeka mahã.\nNe ŋuʋaʋã, nugbeɖoɖo, alo fuléle gblẽ miaƒe ƒomea ƒe ŋutifafa me kpɔ la, ɖewohĩ àkpɔe be wò nɔnɔmea le abe Yosef tɔ ene. Nu kae míate ŋu asrɔ̃ tso xɔse si Yosef ɖe fia le ale si wòlɔ̃ eƒe ƒometɔwoe la me?\n“MIYI YOSEF GBƆ”\nDɔwɔwɔ dzi ko Yosef nɔna gbe sia gbe, eye ƒeawo va yi kabakaba. Abe ale si Yehowa gblɔe ɖi le drɔ̃e si wòna Farao ku la me ene la, tɔtrɔ gã aɖe va le ƒe siwo va ɖe ƒe adre siwo me nuɖuɖu bɔ ɖe anyigbaa dzi la yome la me. Agblewo mewɔ nu o! Eye eteƒe medidi o, dɔ to le dukɔ bubuwo katã me. Gake abe ale si Biblia gblɔe ene la, “nuɖuɖu le Egipte-nyigba blibo la katã ya dzi.” (1 Mose 41:54) Ðikeke mele eme o be nya si Mawu gblɔ ɖi to Yosef dzi kple ale si Yosef kpɔ nuwo dzi nyuie la le vi ɖem na Egipte-dukɔa.\nEgiptetɔwo anya da akpe na Yosef ahakafui ɖe ale si wòdze aɖaŋu hewɔ ɖoɖo nyui ma na wo la ta. Yosef adi godoo be kafukafua nayi na Yehowa, yeƒe Mawu la, ɖeɖe ko. Ne míelɔ̃ faa be míazã ŋutete siwo Mawu na mí la atsɔ awɔ dɔ tsɛwo le eƒe subɔsubɔdɔa me la, ate ŋu awɔ wo ŋu dɔ le mɔ siwo mía ŋutɔwo míebu kpɔ o la nu.\nEsi Yosef yi edzi bɔbɔ eɖokui ta la, Yehowa zãe le mɔ geɖewo nu\nGake mlɔeba, dɔ va wu Egiptetɔwo hã vie. Eye esi wodo ɣli na Farao be wòana nuɖuɖu yewo la, ɖeko wògblɔ na wo be: “Miyi Yosef gbɔ, eye nu sia nu si wòagblɔ na mi la, miwɔe.” Eya ta Yosef ʋu nuɖuɖudzraɖoƒe siwo me woƒo nukuwo nu ƒu ɖo la nu, si wɔe be dukɔa te ŋu ƒle nuɖuɖu si hiã wo.—1 Mose 41:55, 56.\nGake nuwo mede ame dzi le dukɔ siwo ƒo xlã wo ya me o. Yosef ƒe ƒometɔ siwo le Kanaan, si gbɔ didi agbadroƒe alafa geɖe, la nɔ fu kpem. Yakob amegãɖeɖi la se be nuɖuɖu le Egipte-nyigba dzi, eya ta egblɔ na viaŋutsuwo be woayi aɖaƒle nuɖuɖu tso afi ma vɛ.—1 Mose 42:1, 2.\nYakob dɔ viaŋutsu ewo ɖa, gake mena ɖevitɔ, Benyamin, yi kpli wo o. Elabena eɖo ŋku gbe si gbe wòdɔ Yosef, viaŋutsu si gbɔ melɔ̃a nu le o la ɖeɖe be wòayi aɖakpɔ nɔviaŋutsu tsitsitɔawo ɖa la dzi nyuie. Emae nye zi mamletɔ si Yakob kpɔ via ŋkume. Viaŋutsu tsitsitɔawo gbɔ va aƒe me kple Yosef ƒe awu ʋlaya nyui si fofoa nɛ, si ɖe ale si gbegbe wòlɔ̃nɛ la fia, wòdze heƒo ʋu keŋ. Wona amegãɖeɖi si ƒe dzi gbã gudugudu la xɔe se be lã wɔadawo vuvu Yosef.—1 Mose 37:31-35.\n‘ENUMAKE YOSEF ÐO ŊKU EDZI’\nLe mɔzɔzɔ didi aɖe megbe la, Yakob viŋutsuawo va ɖo Egipte mlɔeba. Esi wobia be yewoaƒle nukuwo la, wogblɔ na wo be woayi aɖakpɔ dziɖuɖumegã si ŋkɔe nye Zafenat-Panea. (1 Mose 41:45) Esi woyi egbɔ la, ɖe wokpɔe dze sii be Yosef yea? Ao, womedzesii kura o. Egipte dziɖuɖumegã aɖe, si akpe ɖe wo ŋu woƒe asi nasu nu si dim wole dzi la ko kpɔm wole. Be woade bubu eŋu la, wowɔ nu si sɔ le dzɔdzɔme nu: “Wobɔbɔ hetsyɔ mo anyi ɖe eŋkume.”—1 Mose 42:5, 6.\nKe Yosef ya ɖe? Eya dzesi nɔviaŋutsuawo enumake! Eye gawu la, esime wòkpɔe be wobɔbɔ tsyɔ mo anyi le ye ŋkume la, ɖeko eƒe susu katã yi nu siwo dzɔ le keke eƒe ɖevime ke la dzi zi ɖeka. Ŋutinyaa gblɔ be, “Enumake Yosef ɖo ŋku drɔ̃e siwo” Yehowa na “wòku” esime wònye ŋutsuvi dzaa la dzi; drɔ̃e mawo gblɔe ɖi be nɔviaŋutsuwo ava bɔbɔ atsyɔ mo anyi le eŋkume—abe ale si tututu wowɔe fifia ene! (1 Mose 37:2, 5-9; 42:7, 9) Nu kae Yosef awɔ? Ðe wòakpla asi kɔ na wo ahawɔ atuu na woa? Alo, ɖe wòbia hlɔ̃ na eɖokuia?\nYosef nyae be, aleke kee yeɖase le ye ɖokui mee o, mele be yeaɖe mɔ yeƒe seselelãme nafia mɔ yeƒe afɔɖeɖewo o. Edze ƒãa be Yehowa ŋutɔe kpɔ egbɔ be nuawo dzɔ nukutɔe alea, elabena ewɔ ɖeka kple eƒe tameɖoɖo. Edo ŋugbe be yeana Yakob ƒe dzidzimeviwo nazu dukɔ gã. (1 Mose 35:11, 12) Ne Yosef nɔviŋutsuwo gakpɔtɔ nye ŋutasẽlawo, ɖokuitɔdilawo, kple ame vɔ̃ɖiwo la, esia ahe vɔ̃ gã aɖe avɛ godoo le ƒe geɖe megbe! Gakpe ɖe eŋu la, ne Yosef ɖe mɔ eƒe seselelãmewo ɖu edzi la, esia ana nuwo natɔtɔ le ƒomea me ne nɔviawo trɔ yi aƒe, eye kura gɔ̃ hã, awɔe be fofoa kple Benyamin ƒe agbe naɖo afɔku me. Gake menya gɔ̃ hã nenye be wogakpɔtɔ le agbe o. Eya ta Yosef ɖoe be yemaɖe ye ɖokui afia wo o, ale be yeado ye nɔviŋutsuawo akpɔ, ne yeanya nɔnɔme si tututu le wo si fifia. Ema ko hafi yeate ŋu anya nu si Yehowa di be yeawɔ.\nKakaɖedzitɔe la, màdi be yeanɔ nɔnɔme ɖefuname ma tɔgbi me kura o. Ke hã dzrewɔwɔ kple mamawo le ƒome geɖe me egbea le xexea me godoo. Ne kuxi siawo tɔgbi do mo ɖa le míaƒe ƒomea me la, ɖewohĩ nu si míaƒe dzi gblɔ na mí koe míewɔna, eye míewɔa nu le míaƒe seselelãme madebliboawo nu. Gake nunya le eme wu be míasrɔ̃ Yosef eye míadze agbagba akpɔ ale si Mawu adi be míakpɔ nyawo gbɔe la adze sii. (Lododowo 14:12) Ðo ŋku edzi be, ale si ŋutifafawɔwɔ kple míaƒe ƒometɔwo le veviee la, nenema kee ŋutifafamenɔnɔ kple Yehowa kpakple Via gale vevie wu gɔ̃ hã.—Mateo 10:37.\n‘WOADO MI KPƆ’\nYosef ɖoe be yeado ye nɔviawo akpɔ le mɔ vovovowo nu. Ewɔ dodokpɔawo ale gbegbe be woaɖe nu si tututu le nɔviaŋutsuawo ƒe dzi me la afia. Gbã la, eƒo nu na wo kple gbe sesẽ to nyanuɖela aɖe dzi hetɔ gbe wo be ŋkutsalawoe wonye. Esi wodi be yewoaɖe yewo ɖokui nu ta la, wogblɔ ƒome si me wotso la nɛ—eye woʋu go nya vevi sia hã nɛ be yewo nɔviŋutsu aɖe li, gake eya le aƒe me. Nya sia do dzidzɔ na Yosef, ke hã edze agbagba ɖu eɖokui dzi. Nyateƒee wònye be nɔviaŋutsua gakpɔtɔ le agbea? Yosef nya nu si wòawɔ azɔ. Egblɔ be: “Esiae woatsɔ ado mi kpɔ,” eye wògblɔ na wo be ele be woana yeakpɔ wo nɔviŋutsu sue sia ŋkume. Gake ɣeyiɣi aɖe megbe la, elɔ̃ be yeaɖe asi le wo ŋu woatrɔ ayi aƒe aɖakplɔ wo nɔvia vɛ, gake ne wolɔ̃ be yewo dometɔ ɖeka nanɔ ga me ko hafi.—1 Mose 42:9-20.\nEsi nɔviaŋutsuawo nɔ nyawo lém kpɔ le wo nɔewo dome evɔ womenya be Yosef ate ŋu ase nya si gblɔm yewole la gɔme o la, wonɔ fɔ bum wo nɔewo ɖe nu vɔ̃ si wowɔ ɖe wo nɔvia ŋu ƒe 20 ye nye ema va yi la ta. Wogblɔ be: “Nyateƒee, wole to hem na mí le mía nɔvi la ta, elabena míekpɔ xaxa si me wòto, esime wòƒo koko na mí be míaƒe dɔme natrɔ ɖe ye ŋu, gake míeɖo toe o. Esia tae xaxa sia va mía dzi ɖo.” Yosef se nya si gblɔm wole la gɔme, eye wòɖe eɖokui ɖe aga ale be woagakpɔ yeƒe aɖatsiwo o. (1 Mose 42:21-24) Gake enyae be dzimetɔtrɔ vavãtɔ bia nu geɖe wu vevesese ɖe nu vɔ̃ɖi si wowɔ la ta dzro ko. Eya ta egado wo kpɔ le mɔ bubu nu.\nEɖe asi le wo ŋu be woatrɔ ayi aƒe gake ena wode Simeon ya gaxɔ me. Etsɔ ga hã ɣla ɖe woƒe nuɖuɖukotokuwo me wotsɔ yi aƒee. Esi wo trɔ yi aƒe la, bebli hafi wote ŋu na Yakob lɔ̃ be woakplɔ Benyamin, via malɔ̃nugbɔa ayi Egipte. Esi wotrɔ va Egipte la, wokɔ dɔ me gblɔ ga siwo wokpɔ le woƒe kotokuawo me la ŋuti nya na Yosef ƒe aƒedzikpɔlaa, eye wogblɔ be yewoaxe ga la katã. Enyo ŋutɔ be woɖoe be yewoawɔe alea, gake Yosef ya di be yeanya nɔnɔme si tututu le wo si fifia. Eya ta eɖo kplɔ̃ na wo, eye togbɔ be edzɔ dzi nɛ ŋutɔ be yekpɔ Benyamin hã la, agbagba blibo dzem wòle be ye nɔviawo naganya o. Eyome eɖo wo ɖa be woatrɔ ayi aƒe, eye wògana nuɖuɖu geɖe wo, gake fifia ya, ena wotsɔ klosalokplu ɖeka ɣla ɖe Benyamin ƒe kotokua me.—1 Mose 42:26–44:2.\nYosef tre mɔ̃ na wo azɔ. Ena eƒe dzɔlawo dze nɔviaŋutsuawo yome ɖalé wo hetso wo nu be wofi kplu la dzoe. Esi wokpɔ kplua le Benyamin ƒe kotokua me la, wogbugbɔ kplɔ wo katã va Yosef ŋkume. Azɔ mɔnukpɔkpɔ su Yosef si be wòanya nɔnɔme si tututu le nɔviaŋutsuawo si. Yuda ƒo nu ɖe wo katã nu abe woƒe nyanuɖela ene. Eɖe kuku na Yosef be wòakpɔ nublanui na yewo, eye wògblɔ gɔ̃ hã be wòana yewo ame 11 la katã yewoazu eƒe kluviwo le Egipte. Yosef gbe eƒe nyawo hegblɔ be Benyamin ɖeɖe koe azu kluvi le Egipte, ke ame mamlɛawo katã netrɔ ayi aƒe.—1 Mose 44:2-17.\nNua wɔ nublanui na Yuda ale gbegbe be eƒe dɔme trɔ ɖe wo nɔvi suea ŋu, eye wògblɔ be: “Eya koe nye dadaa ƒe vi si susɔ, eye fofoa lɔ̃nɛ vevie.” Nya mawo wɔ dɔ ɖe Yosef dzi ale gbegbe, elabena eyae nye Yakob srɔ̃ Rahel malɔ̃nugbɔa, si ku esime wònɔ ku lém be yeadzi Benyamin la, ƒe vi tsitsitɔ. Yosef meŋlɔ Rahel be kpɔ gbeɖe o, abe fofoa ke ene. Ðewohĩ emawo katã tae Yosef melɔ̃a nu le Benyamin gbɔ kura o ɖo.—1 Mose 35:18-20; 44:20.\nYuda yi edzi nɔ kuku ɖem na Yosef be wòagawɔ Benyamin kluvii o. Egblɔ gɔ̃ hã be yeazu kluvi ɖe Benyamin teƒe. Eyome wògblɔ nublanuinya wɔdɔɖeamedzi sia tsɔ ƒo nya ta be: “Aleke mawɔ ayi fofonye gbɔ ne ɖevi la mele ŋunye o? Nyemate ŋu akpɔ vɔ̃ si adzɔ ɖe fofonye dzi la teƒe o!” (1 Mose 44:18-34) Esia ɖo kpe edzi be etrɔ dzi me vavã. Menye ɖeko wòɖee fia be yetrɔ dzi me ko evɔ o, ke eɖe veveseɖeamenu, ɖokuitsɔtsɔsavɔ, kple dɔmetɔtrɔ gɔ̃ hã fia.\nYosef kpɔe be ye nɔviŋutsuawo se veve ɖe nu si wowɔ ɖe ye ŋu la ta\nFifia, Yosef magate ŋu ado dzi o. Ele be wòana vevesese siwo katã le dzi dzi nɛ la nado azɔ. Ebia be yeƒe aƒemesubɔviwo katã nado, eye wòwó avi sesĩe ale gbegbe be eƒe gbe ɖi le keke Farao ƒe fiasãa me. Mlɔeba, eɖe eɖokui fia nɔviawo be: “Nyee nye mia nɔvi Yosef.” Gbɔgblɔ bu ɖe nɔviawo, ekpla asi kɔ na wo hetsɔ vɔ̃ siwo katã wowɔ ɖe eŋu la ke wo tso dzi blibo me. (1 Mose 45:1-15) Eto esia me ɖe Yehowa, ame si lɔ̃a tsɔtsɔke la, ƒe nɔnɔme fia. (Psalmo 86:5) Ðe wò hã ètsɔna kea amewo nenema kea?\nEsi Farao se nu siwo katã dzɔ, si wɔe be howɔwɔ le edzi yim le Yosef ƒeme la, egblɔ na Yosef be wòana fofoa amegãɖeɖi la kple ƒome bliboa naʋu va Egipte. Esia megbe kpuie la, Yosef kple fofoa si wòlɔ̃na vevie la gava wɔ ɖeka ake. Yakob fa avi ʋuu hegblɔ bena: “Azɔ mate ŋu aku faa; mekpɔ wò ŋkume, eye menya be ègale agbe.”—1 Mose 45:16-28; 46:29, 30.\nLe nyateƒe me la, Yakob ganɔ agbe ƒe 17 sɔŋ le Egipte. Enɔ agbe va se ɖe esime wòyra viaŋutsu 12-awo hegblɔ nya ɖi le woƒe yayrawo ŋu. Ena yayra teƒe eve Yosef si nye viaŋutsu 11 lia, evɔ vi ŋgɔgbea ye xɔa yayra ma hafi. Israel ƒe to eve ado tso eyama me. Ke Yuda, si nye viŋutsu enelia, si do vevie nu wu nɔviaŋutsuawo esime wòɖee fia be yetrɔ dzi me vavã ya ɖe? Exɔ yayra gã aɖe: Eƒe ƒomea mee Mesia la ado tso!—1 Mose ta 48, kple 49.\nEsi Yakob ku esime wòxɔ ƒe 147 la, Yosef nɔviŋutsuwo nɔ vɔvɔ̃m azɔ be ɖewohĩ yewo nɔviŋutsu si si ŋusẽ geɖe le la abia hlɔ̃ yewo. Gake Yosef ka ɖe edzi na wo lɔlɔ̃tɔe be woagavɔ̃ o. Ƒe geɖee nye ema wònɔ gbɔgblɔm na wo be esi wònye be Yehowa ŋutɔe na ƒomea ʋu va Egipte ta la, ele be woadzudzɔ fɔbubu wo ɖokuiwo le nu siwo dzɔ va yi la ta. Gakpe ɖe eŋu la, ebia nya wɔdɔɖeamedzi sia wo be: “Mawu teƒee melea?” (1 Mose 15:13; 45:7, 8; 50:15-21) Yosef nyae be Yehowae nye Ʋɔnudrɔ̃la deblibo la. Ekema ame kae Yosef nye be wòahe to na ame siwo Yehowa tsɔ nu vɔ̃wo ke la?—Hebritɔwo 10:30.\nÐe wòdzɔ kpɔ be esesẽ na wò be nàtsɔ ame aɖe ƒe nu vɔ̃ si wòwɔ ɖe ŋuwò la akea? Eye ne míekpɔe be ɖe amea ɖoe koŋ wɔ nu vevi mí la, esesẽna ŋutɔ be míatsɔe akee. Gake ne míetsɔ ame siwo trɔ dzi me vavã ƒe nu vɔ̃wo ke wo la, esia akpe ɖe wo ŋu woƒe dzi nadze eme, eye míawo ŋutɔwo hã míaƒe dzi adze eme. Ne míewɔnɛ alea la, efia be míele Yosef ƒe xɔse kple kpɔɖeŋu si Fofoa, Yehowa, nublanuikpɔla la, ɖo ɖi la srɔ̃m.\n^ mm. 4 Kpɔ “Srɔ̃ Woƒe Xɔse” ƒe nyati siwo dze le August 1, 2014; November 1, 2014; kple February 1, 2015, ƒe Gbetakpɔxɔ me.\nƉoe Ɖe Amewo Ɖoe Ɖe Amewo “Mawu Teƒee Melea?”


NYADZƆDZƆŊLƆDƆWƆƑE aɖe ƒe fefewɔwɔwo me tola yi ɖakpɔ fefe aɖe gbeɖeka. Mekpɔ ŋudzedze ɖe fefea ŋu boo o, eye wòŋlɔ emegbe be: “Ne fefe maɖinu madodzidzɔnamee nèdi be yeakpɔ la, ke dze agbagba godoo nàɖakpɔ fefe sia.” Emegbe la, fefea ŋuti ɖoɖowɔlawo yɔ nya tso numetolaa ƒe nyawo me hezã le boblododo aɖe si wota me. Nyayɔyɔa yi ale: “Dze agbagba godoo nàɖakpɔ fefe sia”! Nya siwo numetolaa gblɔ la tututue woyɔ le boblododoa me, gake ɖe wotsɔ nya tso wo me tsɔ ɖo kpe nukpɔsusu bubu kura si menye nusi wòwɔnɛ o la dzi.\nKpɔɖeŋu sia ɖe alesi nya siwo ƒo xlã nyagbɔgblɔ aɖe le veviee la fia. Nyatsɔtsɔ tso nya aɖe me ate ŋu atro nya bliboa ƒe gɔmesese, abe alesi Satana tro Ŋɔŋlɔa ƒe gɔmesesee esime wòte kpɔ be yeable Yesu la ene. (Mateo 4:1-11) Gake ŋugbledede le nya siwo katã ƒo xlã nyagbɔgblɔ aɖe ŋu akpe ɖe mía ŋu míase nusi nyaa fia ŋutɔŋutɔ gɔme. Le susu sia ta la, ne míele mawunyakpukpui aɖe me xlẽm la, enye nusi me nunya le ɣesiaɣi be míalé ŋku ɖe mawunyakpukpui siwo katã ƒo xlã kpukpui ma ahanya nusi ŋu wòku ɖo bena míase nusi gblɔm nuŋlɔlaa le gɔme nyuie.\nWɔ Eŋudɔ Nyuie\nNyagɔmeɖegbalẽ aɖe ɖe nya siwo ƒo xlã nya aɖe gɔme be “nuŋlɔɖi alo nuƒo me nya siwo do ŋgɔ alo kplɔ nya alo nyagbɔgblɔ gobii aɖe ɖo, si kpɔa ŋusẽ ɖe eƒe gɔmesese alo dɔwɔwɔ dzi.” Nya siwo ƒo xlã nya aɖe agate ŋu afia “nɔnɔme alo nya vovovo siwo ku ɖe nudzɔdzɔ alo nɔnɔme gobii aɖe ŋu, kple bubuawo.” Le gɔmesese evelia sia nu la, nya si woagate ŋu azã na “nya siwo ƒo xlã nya aɖe” anye “nudzɔdzɔ siwo ku ɖe nya aɖe ŋu.” Nya siwo ƒo xlã mawunyakpukpui aɖe ŋu bubu le vevie ŋutɔ, le nya si apostolo Paulo ŋlɔ ɖo ɖe Timoteo ta: “Do vevie be, natsɔ ɖokuiwò afia Mawu abe ame like kple dɔwɔla, si mehiã be, ŋu nakpee o, kpakple amesi [wɔa nyateƒenya la ŋudɔ, NW] pɛpɛpɛ ene.” (Timoteo II, 2:15) Be míate ŋu awɔ Mawu ƒe Nyaa ŋudɔ pɛpɛpɛ la, ehiã be míase egɔme nyuie ahaɖe eme na ame bubuwo pɛpɛpɛ le anukwareɖiɖi me. Bubudede Yehowa, amesi nye Biblia la Ŋlɔla, ŋu aʋã mí be míadze agbagba be míawɔ esia, eye nya siwo ƒo xlã nyaawo ŋu bubu anye kpekpeɖeŋu xɔasi aɖe na mí.\nNudzɔdzɔ Siwo Ku Ðe Timoteo ƒe Agbalẽ Evelia Ŋu\nLe kpɔɖeŋu me, mina míade ŋugble le Biblia-gbalẽ si nye Timoteo ƒe Agbalẽ Evelia ŋu. * Be míadze numedzodzroa gɔme la, míate ŋu abia nu tso nudzɔdzɔ siwo ku ɖe agbalẽa ŋu la ŋu. Amekae ŋlɔ Timoteo ƒe Agbalẽ Eveliaa? Ɣekaɣie wòŋlɔe? Nɔnɔme kawo mee wònɔ hafi ŋlɔe? Emegbe míate ŋu abia be, Nɔnɔme ka mee “Timoteo,” si ƒe ŋkɔ wotsɔ na agbalẽa la nɔ? Nukatae wòhiã nya siwo le agbalẽa me? Nyabiase siawo ƒe ŋuɖoɖowo ana míade asixɔxɔ geɖe agbalẽa ŋu eye wòakpe ɖe mía ŋu míakpɔ viɖe si míate ŋu akpɔ egbea tso agbalẽa me la adze sii.\nTimoteo ƒe Agbalẽ Evelia ƒe kpukpui gbãtɔwo ɖee fia be lɛtae agbalẽa nye apostolo Paulo ŋlɔ ɖo ɖe Timoteo. Kpukpui bubuwo ɖee fia be le ɣeyiɣi si me Paulo ŋlɔe la, enɔ gaxɔ me le nyanyuia ta. Esi ame geɖe gblẽ Paulo ɖi ta la, ese le eɖokui me be yeƒe kuɣi gogo. (Timoteo II, 1:15, 16; 2:8-10; 4:6-8) Eyata anye ɣeyiɣi si me wodee gaxɔ me le Roma zi evelia, le ƒe 65 M.Ŋ. me lɔƒo, ye wòanya ŋlɔ agbalẽa. Anye be le ema megbe kpuie la, Nero tso kufia nɛ.\nNudzɔdzɔ siwo ku ɖe Timoteo ƒe Agbalẽ Evelia ŋue nye esia. Gake eɖe dzesi be Paulo meŋlɔ agbalẽa na Timoteo be yeagblɔ kuxi siwo me tom ye ŋutɔ yenɔ la nɛ o. Ke boŋ exlɔ̃ nu tso ɣeyiɣi sesẽ siwo nɔ Timoteo ŋgɔ la ŋu hede dzi ƒo na exɔlɔ̃a be wòaƒo asa na susuhenuwo, be wòayi edzi anɔ ‘ŋusẽm,’ ahatsɔ Paulo ƒe nuxlɔ̃amea ayi na ame bubuwo. Eye ame mawo hã ava su te bliboe akpe ɖe ame bubuwo hã ŋu. (Timoteo II, 2:1-7) Ðetsɔtsɔ le ame bubuwo me ɖokuitɔmadimaditɔe le ɣeyiɣi sesẽwo gɔ̃ hã me ƒe kpɔɖeŋu nyui ka gbegbee nye si! Eye nuxlɔ̃ame nyui ka gbegbee nye si wònye na mí egbea!\nPaulo yɔ Timoteo be “vinye lɔlɔ̃tɔ.” (Timoteo II, 1:2) Woƒo nu tso ɖekakpuia ŋu zi geɖe le Kristotɔwo ƒe Hela Ŋɔŋlɔawo me be enye Paulo ƒe zɔhɛ wɔnuteƒe. (Dɔwɔwɔwo 16:1-5; Romatɔwo 16:21; Korintotɔwo I, 4:17) Esime Paulo ŋlɔ agbalẽ sia ɖo ɖe Timoteo la, edze abe enɔ eƒe ƒe 30-awo me ene—amesi wogabuna ɖekakpuii kokoko. (Timoteo I, 4:12) Ke hã, exɔ ŋkɔ nyui aɖe xoxo le nuteƒewɔwɔ me, ‘esubɔ kple Paulo’ abe ƒe 14 ene. (Filipitɔwo 2:19-22) Togbɔ be Timoteo kpɔtɔ nye ɖekakpui hã la, Paulo na ŋusẽe be wòaxlɔ̃ nu ame tsitsiwo be ‘woagawɔ dzre ɖe nya ta o,’ ke boŋ woatsi dzi ɖe nya veviwo, abe xɔse kple dzidodo, ene ŋu. (Timoteo II, 2:14) Wona ŋusẽ Timoteo be wòakpɔ dzikpɔlawo kple subɔsubɔdɔwɔlawo ɖoɖo hã gbɔ le hamea me. (Timoteo I, 5:22) Ke hã, anya nɔ vɔvɔ̃m vie be yeawɔ ŋusẽ si wonae la ŋudɔ.—Timoteo II, 1:6, 7.\nKuxi sesẽ aɖewo dze ŋgɔ hamemegã sia si nye ɖekakpui la. Kuxi siawo dometɔ ɖekae nye be ame eve aɖewo, siwo nye Himenaio kple Fileto, nɔ ‘ame aɖewo ƒe xɔse trɔm tsyɔ anyi’ henɔ nu fiam be “tsitretsitsi va yi xoxo.” (Timoteo II, 2:17, 18) Edze abe woxɔe se be tsitretsitsi si ko li la nye gbɔgbɔmetɔ ene, eye be eva na Kristotɔwo xoxo. Ðewohĩ nya si Paulo gblɔ be Kristotɔwo nye ame kukuwo le woƒe dzidada me gake wogbɔ agbe wo to Mawu ƒe gbɔgbɔ dzi la mee woanya nɔ nya tsɔm tsoe. (Efesotɔwo 2:1-6) Paulo xlɔ̃ nu be xɔsegbelawo ƒe ŋusẽkpɔɖeamedzi ma ava dzi ɖe edzi. Eŋlɔ bena: “Ɣeyiɣi le vava ge, esime womaxɔ nufiafia, si le blibo la o; . . . Eye woaɖe to ɖa le nyateƒe la ŋuti, eye woatrɔ ayi gliwo gbɔ.” (Timoteo II, 4:3, 4) Nuxlɔ̃ame sia si Paulo do ŋgɔ na la ɖee fia be ehiã kpata be Timoteo nawɔ apostoloa ƒe nuxlɔ̃amea dzi.\nAsixɔxɔ si Le Agbalẽa Ŋu Egbea\nLe nya siwo ŋu míeƒo nu tsoe va yi nu la, míekpɔe be Paulo ŋlɔ Timoteo ƒe Agbalẽ Evelia la ɖe susu siwo gbɔna ya teti ta: (1) Enya be yeƒe kuɣi gogo, eye wòdi be yeadzra Timoteo ɖo ɖe ɣeyiɣi si me yemeli ado alɔ Timoteo o la ŋu. (2) Edi be yeadzra Timoteo ɖo ɖe hame si le eƒe dzikpɔkpɔ te la ta kpɔkpɔ tso xɔsegbegbe kple ŋusẽkpɔɖeamedzi gbegblẽ bubuwo me ŋu. (3) Edi be yeade dzi ƒo na Timoteo be wòawɔ Yehowa ƒe subɔsubɔdɔa kple moveviɖoɖo ahawɔ Ŋɔŋlɔ siwo tso gbɔgbɔ me la me sidzedze vavãtɔ ŋudɔ le tsitretsitsi ɖe alakpanufiafiawo ŋu me.\nNudzɔdzɔ siwo ku ɖe Timoteo ƒe Agbalẽ Evelia ŋu gɔmesese alea wɔe be míegase egɔme ɖe edzi. Egbea hã, xɔsegbelawo li abe Himenaio kple Fileto ene, amesiwo doa woa ŋutɔwo ƒe nukpɔsusuwo ɖe ŋgɔ eye woadi be yewoagblẽ míaƒe xɔse dome. Gawu la, míele “ɣeyiɣi vɔ̃wo,” si ŋu Paulo ƒo nu tsoe la me. Ame geɖe kpɔ nuxlɔ̃ame si Paulo na be, “Amesiwo katã dina be, yewoanɔ agbe ɖe mawusosroɖa nu le Kristo Yesu me la, woati woawo hã yome tsã” la ƒe nyateƒenyenye. (Timoteo II, 3:1, 12) Aleke míawɔ anɔ te sesĩe? Abe Timoteo ene la, ehiã be míase amesiwo subɔ Yehowa ƒe geɖe la ƒe aɖaŋuɖoɖo. Eye to ɖokuisinusɔsrɔ̃, gbedodoɖa, kple hadede kple Kristotɔwo me la, míate ŋu ‘ayi edzi anɔ ŋusẽm’ to Yehowa ƒe amenuveve me. Gawu la, ne míeka ɖe ŋusẽ si le sidzedze vavãtɔa ŋu dzi la, míate ŋu awɔ ɖe Paulo ƒe nuxlɔ̃ame sia dzi be: ‘Yi edzi nàlé nya, siwo le blibo la ƒe kpɔɖeŋu me ɖe asi.’—Timoteo II, 1:13.\n‘Nya Siwo Le Blibo la ƒe Kpɔɖeŋu’\n“Nya, siwo le blibo” siwo ŋu Paulo ƒo nu tsoe lae nye kawo? Nyateƒe Kristotɔwo ƒe nufiafiae wòzã nya ma na. Le agbalẽ gbãtɔ si Paulo ŋlɔ na Timoteo me la, eɖe nu me be “Aƒetɔ Yesu Kristo ƒe nya” koŋue “nya, siwo le blibo” la nye. (Timoteo I, 6:3) Nya siwo le blibo la ƒe kpɔɖeŋu sɔsrɔ̃ naa susumekɔkɔ, lɔlɔ̃, kple ameŋububu ƒe nɔnɔme sua ame si. Esi Yesu ƒe subɔsubɔdɔ kple nufiafiawo wɔ ɖeka kple Biblia ƒe nufiafia bubuwo katã ta la, nyagbɔgblɔ, “nya, siwo le blibo” la agate ŋu afia Biblia ƒe nufiafiawo katã.\nLe Timoteo, kple Kristotɔ hamemegãwo katã, gome la, nya siwo le blibo ƒe kpɔɖeŋu la nye ‘dɔ nyui, si wode asi na wo’ si ta wòle be woakpɔ. (Timoteo II, 1:13, 14) Ele na Timoteo be ‘wòaɖe gbeƒã nya la, wòanɔ edzi, vovoɣi li alo vovoɣi meli o, wòaka mo, agbe nya, axlɔ̃ nu le dzigbɔɖeanyi kple nufiafia katã me.’ (Timoteo II, 4:2) Ne míekpɔe dze sii be xɔsegbegbe nufiafiawo nɔ kakam le Timoteo ŋɔli la, ekema míase nusita Paulo te gbe ɖe edzi be ehiã kpata be woafia nya, siwo le blibo la gɔme. Míekpɔe hã be ehiã be Timoteo ‘naka mo, agbe nya, axlɔ̃ nu’ le dzigbɔɖeanyi me, wòawɔ nufiafiaŋutete nyui ŋudɔ le alẽha la ta kpɔkpɔ me.\nAmekae wòle be Timoteo naɖe gbeƒã nya la na? Nya siwo ƒo xlã nyaa ɖee fia be esi Timoteo nye hamemegã ta la, aɖe gbeƒã nya la le Kristo-hamea me. Le tsitretsiɖeŋulawo ƒe nyaƒoɖeamenuwo ta la, ehiã be Timoteo nayi edzi ada asɔ le gbɔgbɔ me ahaɖe gbeƒã Mawu ƒe nya la kple dzinɔameƒo, ke menye amegbetɔwo ƒe nunya, ame ŋutɔ ƒe nukpɔsusuwo, alo nususugblɔ maɖeviwo o. Enye nyateƒe be amesiwo si nɔnɔme gbegblẽwo le atsi tre ɖe esia ŋu ya. (Timoteo II, 1:6-8; 2:1-3, 23-26; 3:14, 15) Gake ne Timoteo wɔ ɖe Paulo ƒe nuxlɔ̃amea dzi la, ayi edzi anye mɔxenu na xɔsegbegbe, abe alesi Paulo ŋutɔ nyee ene.—Dɔwɔwɔwo 20:25-32.\nÐe nya siwo Paulo gblɔ tso gbeƒãɖeɖe nyaa ŋu lɔ gbeƒãɖeɖe le hamea godo hã ɖe emea? Ẽ, elɔe ɖe eme, abe alesi nya siwo ƒo xlã nyaa fia ene. Paulo yi edzi gblɔ be: “Ke wò la nɔ mo xexi le nuwo katã me, do dzi le fukpekpewo me, wɔ nyanyuigblɔla ƒe dɔ, eye nawu wò subɔsubɔdɔ la nu blibo.” (Timoteo II, 4:5) Nyanyuigbɔgblɔ—si nye gbeƒãɖeɖe xɔxɔ nyanyuia na dzimaxɔsetɔwo—nye Kristotɔwo ƒe subɔsubɔdɔa ƒe akpa vevi aɖe. (Mateo 24:14; 28:19, 20) Eye abe alesi míeɖea gbeƒã Mawu ƒe nyaa le hamea me le ‘ɣeyiɣi madeamedziwo’ gɔ̃ hã me ene la, nenemae míedoa vevie gbeƒãɖeɖe nyaa na hamea godo tɔwo le nɔnɔme sesẽwo gɔ̃ hã mee.—Tesalonikatɔwo I, 1:6.\nMawu ƒe Nya si tso gbɔgbɔ me dzie míetua míaƒe gbeƒãɖeɖe kple nufiafia la katã ɖo. Míeka ɖe Biblia dzi bliboe. Paulo gblɔ na Timoteo bena: “Ŋɔŋlɔ sia ŋɔŋlɔ, si tso Mawu ƒe [gbɔgbɔ] me la, enyo hã na nufiafia, na mokaka, na ɖɔɖɔɖo, na amehehe, si le dzɔdzɔenyenye me.” (Timoteo II, 3:16) Woyɔa nya mawo edziedzi tsɔ ɖoa kpe edzi be Mawu ƒe Nya si tso gbɔgbɔ mee Biblia nye, eye esɔ nenema. Gake taɖodzinu ka tae Paulo ŋlɔ wo ɖo?\nHamemegã, si wode dɔ asi na be ‘wòaka mo, wòana ɖɔɖɔɖo, ana amehehe, si le dzɔdzɔenyenye me’ le hamea me, ye Paulo nɔ nua ƒom na. Eyata ɖe wònɔ nu xlɔ̃m Timoteo be wòaka ɖe nunya si le Mawu ƒe Nya si tso gbɔgbɔ me, si wotsɔ fia nu Timoteo tso ɖevime ke, la dzi. Abe Timoteo ene la, ele be hamemegãwo naka mo na nugbegblẽwɔlawo ɣeaɖewoɣi. Ne wole ewɔm la, ele be woaka ɖe Biblia dzi ɣesiaɣi. Gawu la, esi Mawu ƒe gbɔgbɔ mee Ŋɔŋlɔawo tso ta la, mokaname ɖesiaɖe si wotu ɖe wo dzi la nye mokaname si tso Mawu ŋutɔ gbɔ. Amesiame si gbea mokaname si tso Biblia me la le nuxlɔ̃ame si tso Yehowa ŋutɔ gbɔ la gbem, ke menye amegbetɔ aɖe ƒe nukpɔsusuwo o.\nAleke gbegbe mawumenunya bɔ ɖe Timoteo ƒe Agbalẽ Evelia mee nye si! Eye aleke gbegbe wòaɖe vii enye si ne míede ŋugble le eƒe nuxlɔ̃ame ŋu hekpe ɖe nya siwo katã ƒo xlãe ŋu! Le nyati sia me la, nyatakaka nyui si tso gbɔgbɔ me si le agbalẽ sia me ƒe akpa sue aɖe ko mee míedzro kpuie, gake enye kpeɖodzi be edea ame dzi ne míede ŋugble le nusi míexlẽna le Biblia me ŋu hekpe ɖe nya siwo katã ƒo xlãe hã ŋu. Ema ana míaka ɖe edzi kɔte be míele ‘nyateƒenya la ŋudɔ wɔm pɛpɛpɛ.’\n^ mm. 7 Ne èdi nyatakaka bubuwo kpee la, kpɔ Insight on the Scriptures, si Yehowa Ðasefowo ta, Babla 2, axa 1105-8.\nEnye Paulo ƒe didi be yeadzra Timoteo ɖo ɖe hamea ta kpɔkpɔ ŋu\nPaulo xlɔ̃ nu Timoteo be wòaka ɖe Nya si tso gbɔgbɔ me la ƒe nunya dzi\nƉoe Ɖe Amewo Ɖoe Ɖe Amewo Nukae Akpe Ðe Mía Ŋu Míawɔ Nyateƒenyaa Ŋudɔ Pɛpɛpɛ?\nw03 1/1 axa 27-30


Ðe Nètsɔ Yehowa Mawu Wɔ Wò Sitsoƒeea? | Nusɔsrɔ̃\nMidzi Ha Kple Dzidzɔ!\nÐe Nètsɔ Yehowa Wɔ Wò Sitsoƒeea?\nSrɔ̃ Yehowa Ƒe Dzɔdzɔenyenye Kple Eƒe Nublanuikpɔkpɔ\n“Woayra Ame Si Nyoa Dɔme”\nGbe Xexea Ƒe Nuŋububu\nMègana Naneke Nawɔe Be Fetua Nato Ŋuwò O\nAleke Nàwɔ Atrɔ Ðe Nɔnɔmeawo Ŋu Le Wò Hame Yeyea Me?\nGbetakpɔxɔ—Tata Si Míesrɔ̃na | November 2017\nGBE BUBU Afrikaans Albanian Alur Amerika Tokunɔgbe Amharic Amis Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Cakchiquel Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombia Tokunɔgbe Croatian Cuba Tokunɔgbe Czech Czech Republic Tokunɔgbe Dangme Danish Digor Douala Dutch Ecuador Tokunɔgbe Edo Efik Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Garifuna Georgian German Germany Tokunɔgbe Greece Tokunɔgbe Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Tokunɔgbe Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexico Tokunɔgbe Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidzin (Kamerun) Poland Tokunɔgbe Polish Ponapean Portugal Tokunɔgbe Portuguese Punjabi Quebec Tokunɔgbe Quechua (Ancash) Quechua (Bolivia) Romania Tokunɔgbe Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuela Tokunɔgbe Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Tokunɔgbe Zulu\n“Yehowa ɖea esubɔlawo ƒe agbe; womabu fɔ ame siwo sinɛ tsona la dometɔ aɖeke o.”—PS. 34:22.\nHADZIDZI: 8, 54\nNU KAE SITSOƑEDU SIWO NƆ ANYI LE BLEMA LA FIA WÒ TSO . . .\nnu si hamemetsitsiwo wɔna tsɔ kpena ɖe ame si wɔ nu vɔ̃ gã ŋu be wòaɖɔ eƒe mɔwo ɖo ŋu?\nafɔ siwo wòhiã be ame naɖe ale be Mawu nakpɔ nublanui nɛ ŋu?\nale si Yehowa tsɔa nu vɔ̃ kena keŋkeŋ ŋu?\n1. Esi míenye nu vɔ̃ mewo ta la, aleke Mawu subɔla wɔnuteƒe geɖewo sena le wo ɖokuiwo me?\nPAULO gblɔ gbe ɖeka be: “Oo, nye nu wɔ nublanui lo!” (Rom. 7:24) Mawusubɔla wɔnuteƒe geɖe hã gblɔ nya siwo de sɔsɔ ge kple nya mawo siwo apostolo Paulo gblɔ. Mí katã míenyi nu vɔ̃ ƒe dome, eye ne míewɔ nane si míedi be míawɔ hafi o le esi medzea Yehowa ŋu o ta la, etena ɖe mía dzi ŋutɔ. Kristotɔ aɖewo siwo wɔ nu vɔ̃ gã la se le wo ɖokuiwo me gɔ̃ hã be Yehowa mate ŋu atsɔe ake yewo gbeɖe o.\n2. (a) Aleke Psalmo 34:22 na míekpɔe be mele be Mawu subɔlawo nabu fɔ wo ɖokuiwo fũu akpa o? (b) Nu ka mee míadzro le nyati sia me? (Kpɔ aɖaka si nye “ Nufiamewoe Loo Alo Nyagblɔɖi Me Kpɔɖeŋuwoe?”)\n2 Ke hã, Ŋɔŋlɔawo ka ɖe edzi na mí be mele be ame siwo sina Yehowa tsona la nabu fɔ wo ɖokuiwo fũu akpa o. (Xlẽ Psalmo 34:22.) Nu kae wòbia be ame nasi Yehowa atso? Afɔ kawoe wòle be míaɖe ale be Yehowa nakpɔ nublanui na mí ahatsɔ míaƒe nu vɔ̃wo ake mí? Sitsoƒeduwo ƒe ɖoɖo si nɔ anyi le blema Israel la me dzodzro ana míakpɔ ŋuɖoɖo na biabia mawo. Ele eme be ɖoɖo ma nɔ anyi esime Se ƒe nubablaa nɔ dɔ wɔm, eye nubabla ma dzudzɔ dɔwɔwɔ le ƒe 33 K.Ŋ. ƒe Pentekoste ŋkekea dzi ya. Gake ɖo ŋku edzi be, Yehowa gbɔe Se la tso. Eya ta sitsoƒeduwo ƒe ɖoɖoa na míekpɔ Yehowa ƒe susu le nu vɔ̃, nu vɔ̃ wɔlawo kple dzimetɔtrɔ ŋu. Gake gbã la, na míadzro nu me vie ku ɖe taɖodzinu si nɔ du mawo ŋu kpakple ale si wowɔ wo ŋu dɔe la ŋu.\n‘MITIA SITSOƑEDUWO NA MIA ÐOKUIWO’\n3. Ne ame aɖe ɖoe koŋ wu ame le blema Israel la, aleke wokpɔa nya sia gbɔe?\n3 Yehowa bua ʋukɔkɔɖi ɖe sia ɖe ƒomevi ŋkubiãnyae le blema Israel. Ne ame aɖe ɖoe koŋ wu ame la, ele be ame si wòwu la ƒe ƒometɔ ŋutsu si te ɖe eŋu wu, si Biblia yɔ be “hlɔ̃biala” la nawu amewulaa. (4 Mose 35:19) Esia alé avu ɖe ʋu maɖifɔ si wòkɔ ɖi la ta. Ne woɖe afɔ sia kaba la, akpɔ Ŋugbedodonyigbaa ta tso ɖiƒoƒo me, elabena Yehowa de se be: “Migaƒo ɖi anyigba si dzi miele la o, elabena ʋukɔkɔɖi ƒoa ɖi anyigba la.”—4 Mose 35:33, 34.\n4. Ne ame aɖe wu ame gake meɖoe hafi o la, aleke Israel-viwo kpɔa nya ma gbɔe?\n4 Ke ne ame aɖe wu ame gake meɖoe hafi o ɖe, aleke Israel-viwo kpɔa nya ma gbɔe? Togbɔ be meɖoe hafi wu amea o hã la, ekɔ ʋu maɖifɔ ɖi. (1 Mose 9:5) Ke hã, Yehowa gblɔ be woakpɔ nublanui na amea ahaɖe mɔ nɛ wòasi ayi sitsoƒedu adeawo dometɔ ɖeka me be hlɔ̃bialaa nagawui o. Anɔ dedie le afi ma. Ele be ame si meɖoe hafi wu ame o la nakpɔtɔ anɔ sitsoƒedua me va se ɖe esime nunɔlagã la ku.—4 Mose 35:15, 28.\n5. Aleke sitsoƒeduwo ƒe ɖoɖo si Yehowa wɔ la ate ŋu ana míagase eƒe mɔwo gɔme nyuie wu?\n5 Menye amegbetɔwoe wɔ ɖoɖo be woatia du aɖewo be woanye sitsoƒeduwo o. Yehowa ŋutɔe de se na Yosua be: “Gblɔ na Israel-viwo be: ‘Mitia sitsoƒeduwo . . . na mia ɖokuiwo.’” Wobu du siawo be wonye “du kɔkɔewo.” (Yos. 20:1, 2, 7, 8) Esi wònye be Yehowa ŋutɔe gblɔ be woatia du siawo hena taɖodzinu tɔxɛ aɖe ta la, míate ŋu abia be: Aleke ɖoɖo sia kpena ɖe mía ŋu be míase Yehowa ƒe nublanuikpɔkpɔ gɔme nyuie wu? Eye nu kae wòfia mí ku ɖe ale si míate ŋu asi Yehowa atso egbea ŋu?\nELE BE ‘WÒAGBLƆ EƑE NYA NA AMETSITSIAWO WOASE’\n6, 7. (a) Ne ame aɖe meɖoe hafi wu ame o la, akpa kae ametsitsiwo wɔna le ʋɔnudɔdrɔ̃ amea me? (Kpɔ nɔnɔmetata si le nyati sia ƒe gɔmedzedze.) (b) Nu ka tae nunya le eme be sisilaa nayi ametsitsiwo gbɔ?\n6 Ne ame aɖe meɖoe hafi wu ame o la, gbã la, ele be “wòagblɔ eƒe nya na dumemetsitsiawo woase” le sitsoƒedu si me wòsi yi ƒe agbo nu. Ele be ametsitsiawo naxɔe nyuie. (Yos. 20:4) Le ɣeyiɣi aɖe megbe la, woakplɔe ayi du si me wòwu amea le la ƒe ametsitsiwo gbɔ, eye ametsitsi mawo adrɔ̃ eƒe nyaa. (Xlẽ 4 Mose 35:24, 25.) Ne ametsitsi mawo tso afia na sisilaa be menye ɖe wòɖoe hafi wu amea o ko hafi woatrɔ akplɔe ayi sitsoƒedua me.\n7 Nu ka tae wòle be wòayi ametsitsiawo gbɔ? Ametsitsiawo ƒe agbanɔamedzie wònye be woakpɔ egbɔ be Israel ƒe haa ŋu kɔ eye woakpe ɖe ame si meɖoe hafi wu ame o la ŋu be Yehowa ƒe nublanuikpɔkpɔ naɖe vi nɛ. Biblia ŋuti nunyala aɖe ŋlɔ bena ne sisilaa meyi ametsitsiawo gbɔ o la, “eƒe agbe le afɔku me.” Egblɔ hã be: “Eƒe ʋu ava eya ŋutɔ ƒe ta dzi, elabena mewɔ ɖoɖo si Mawu wɔ be woakpɔ eta la ŋu dɔ o.” Eya ta togbɔ be ametakpɔkpɔ ƒe ɖoɖo li na ame si meɖoe hafi wu ame o hã la, ele be amea ŋutɔ nadze agbagba vevie awɔ eŋu dɔ be wòaɖe vi nɛ. Ne medi sitsoƒe le du siwo Yehowa ɖo ɖi la dometɔ ɖeka me o la, ame si wòwu la ƒe ƒometɔ kplikplikpli kpɔ mɔ awui.\n8, 9. Nu ka tae wòle be Kristotɔ si wɔ nu vɔ̃ si nye ŋkubiãnya la nate ɖe hamemetsitsiwo ŋu be woakpe ɖe eŋu?\n8 Egbea, ne Kristotɔ aɖe wɔ nu vɔ̃ si nye ŋkubiãnya la, ele be wòabia hamemetsitsiwo woakpe ɖe eŋu be wòahaya. Nu ka tae esia le vevie? Gbã la, Yehowa ƒe ɖoɖoe wònye be hamemetsitsiwo nakpɔ nya siwo ku ɖe nu vɔ̃ siwo nye ŋkubiãnya la gbɔ, abe ale si wòdze le Biblia me ene. (Yak. 5:14-16) Evelia, hamemetsitsiwo kpena ɖe nu vɔ̃ wɔla si trɔ dzi me la ŋu be wòadzra eya kple Mawu dome ɖo eye wòadzudzɔ nu vɔ̃ gbenɔnɔa. (Gal. 6:1; Heb. 12:11) Etɔ̃lia, wode dɔ asi na hamemetsitsiwo eye wona hehe wo be woana nu vɔ̃ wɔla si trɔ dzi me naka ɖe edzi be Yehowa tsɔ eƒe nu vɔ̃wo kee; esia akpe ɖe eŋu wòadzudzɔ nuxaxa kple fɔbubu eɖokui. Yehowa yɔ hamemetsitsi siawo be “bebeƒe tso tsidzadza gã nu.” (Yes. 32:1, 2) Ðe màlɔ̃ ɖe edzi be ɖoɖo sia ɖe Mawu ƒe nublanuikpɔkpɔ fia oa?\n9 Mawu subɔla geɖe nya gbɔdzɔe si gbegbe ame kpɔna ne edi kpekpeɖeŋu tso hamemetsitsiwo gbɔ. Le kpɔɖeŋu me, nɔviŋutsu aɖe si ŋkɔe nye Daniel la wɔ nu vɔ̃ aɖe si nye ŋkubiãnya, gake ɣleti geɖe va yi si megblɔe na hamemetsitsiwo o. Egblɔ be: “Esi wònye be ɣeyiɣi geɖe va yi ta la, ewɔ nam be naneke megali hamemetsitsiwo ate ŋu awɔ atsɔ akpe ɖe ŋunye o. Ke hã, menɔa vɔvɔ̃m ɣesiaɣi be ame aɖe ava nya nu tso nu vɔ̃ si mewɔ ŋu eye nyemate ŋu asi le nye nuwɔnaa me tsonuwo nu o. Azɔ hã, ɣesiaɣi si mele gbe dom ɖa la, mesena le ɖokuinye me be ele be maɖe kuku na Yehowa ɖe nu si mewɔ la ta.” Mlɔeba, Daniel te ɖe hamemetsitsiwo ŋu be woakpe ɖe ye ŋu. Eva gblɔ emegbe be: “Le nyateƒe me la, menɔ vɔvɔ̃m be mate ɖe wo ŋu. Gake esi meɖe afɔ ma la, ɖeko wòwɔ abe agba kpekpe aɖee woɖe ɖa le dzinye ene. Fifia, mesena le ɖokuinye me be mate ŋu ate ɖe Yehowa ŋu faa mɔxenu aɖeke manɔmee.” Fifia, dzitsinya dzadzɛ va le Daniel si, eye nyitsɔ laa la, woɖoe subɔsubɔdɔwɔlae.\n“ELE BE WÒASI AYI DU SIAWO DOMETƆ ÐEKA ME”\n10. Afɔ kae wòle be ame si meɖoe hafi wu ame o la naɖe ale be woakpɔ nublanui nɛ?\n10 Hafi woakpɔ nublanui na ame si meɖoe hafi wu ame o la, ele be wòaɖe afɔ aɖe. Ele be wòasi ayi sitsoƒedu si te ɖe eŋu wu la me. (Xlẽ Yosua 20:4.) Edze ƒãa be mahe ɖe megbe kura o, elabena ne mesi yi sitsoƒedua me henɔ afi ma va se ɖe esime nunɔlagã la ku o la, woawui! Gake esia abia be wòatsɔ nanewo asa vɔe. Ele be wòagblẽ dɔ si wòwɔna ɖi, agblẽ eƒe aƒe hã ɖi, eye ablɔɖe maganɔ esi be wòazɔ mɔ o—va se ɖe esime nunɔlagã la ku. * (4 Mose 35:25) Gake agbagbadzedze mawo ɖea vi geɖe. Ne sisilaa do le sitsoƒedua me la, esia aɖee afia be mete ɖe ye dzi be yeɖe ame aɖe ƒe agbe ɖa o, eye eya ŋutɔ ƒe agbe aɖo afɔku me.\n11. Afɔ kawoe Kristotɔ si trɔ dzi me la aɖe atsɔ aɖee afia be yekpɔ ŋudzedze ɖe Mawu ƒe nublanuikpɔkpɔ ŋu?\n11 Egbea hã, ele be nu vɔ̃ wɔla si trɔ dzi me la naɖe afɔ aɖewo be Mawu natsɔ eƒe nu vɔ̃wo akee. Ele be wòaɖe asi le nu vɔ̃ gbenɔnɔa ŋu keŋkeŋ, eye menye nu vɔ̃ siwo nye ŋkubiãnya la nu koe wòle be wòasi le o, ele be wòasi le nu vɔ̃ suesuesue siwo hea ame dea nu vɔ̃ siwo nye ŋkubiãnya me la hã nu. Mawu ƒe gbɔgbɔ ʋã apostolo Paulo wòŋlɔ nu tso afɔ siwo Korinto Kristotɔwo ɖe esi wotrɔ dzi me la ŋu. Egblɔ be: “Mikpɔ nu si gbegbe do tso miaƒe mawumenuxaxa me la ɖa, ɛ̃, ena miekɔ mia ɖokui ŋu, ɛ̃, ena mielé fu nu manyomanyo, ɛ̃, ena vɔvɔ̃ ɖo mi, ɛ̃, ena didi vevie nɔ mia me, ɛ̃, ena mietsɔ dzo ɖe nu ŋu, ɛ̃ ena mieɖɔ nu si gblẽ la ɖo!” (2 Kor. 7:10, 11) Agbagbadzedze vevie be míaɖe asi le nu vɔ̃ gbenɔnɔ ŋu ana Yehowa nakpɔe be nu si míewɔ la te ɖe mía dzi eye mímebua eƒe nublanuikpɔkpɔ nu tsɛe o.\n12. Nu ka ŋue wòle be Kristotɔ naɖe asi le ale be Mawu ƒe nublanuikpɔkpɔ nakpɔtɔ anɔ vi ɖem nɛ?\n12 Nu ka ŋue wòle be Kristotɔ naɖe asi le ale be Mawu ƒe nublanuikpɔkpɔ nakpɔtɔ anɔ vi ɖem nɛ? Ele be wòalɔ̃ aɖe asi le nu siwo doa dzidzɔ nɛ gɔ̃ hã ŋu, nenye be nu mawo ate ŋu akplɔe ade nu vɔ̃ me. (Mat. 18:8, 9) Ne xɔ̃wò aɖewo ƒonɛ ɖe nuwò be nàwɔ nu siwo medzea Yehowa ŋu o la, ɖe nèdzudzɔa hadede kpli woa? Ne èle ʋiʋlim vevie be yeada asɔ le aha sesẽ nono me la, ɖe nèƒoa asa na nɔnɔme siwo ate ŋu awɔe be nàva ƒo ɖokuiwò ɖe aha geɖe nono mea? Ne èle avu wɔm be yeaɖu gbɔdɔdɔ ƒe dzodzro vɔ̃wo dzi la, ɖe nèƒoa asa na film, alo Internet ƒe teƒeteƒewo kple nu bubu ɖe sia ɖe si ate ŋu ana wò susu nanɔ nu makɔmakɔwo ŋua? Ðo ŋku edzi be, nu sia nu si míatsɔ asa vɔe be míayi edzi awɔ nuteƒe na Yehowa la manye dzodzro o. Naneke mevena wu be ame nase le eɖokui me be Yehowa megali kpli ye o. Nenema kee, naneke menaa dzidzeme ame wu be wòase le eɖokui me be Mawu tsɔ “lɔlɔ̃ si nu metsina o” la lɔ̃ ye o.—Yes. 54:7, 8.\n“WOANYE SITSOƑE NA MI”\n13. Ðe nu si tae sisilaa ate ŋu akpɔ dzidzɔ ahase le eɖokui me be yele dedie le sitsoƒedua me la me.\n13 Ne sisilaa nya ge ɖe sitsoƒedua me ko la, anɔ dedie. Yehowa gblɔ tso du mawo ŋu be: “Woanye sitsoƒe na mi.” (Yos. 20:2, 3) Yehowa mebia be woagadrɔ̃ ʋɔnu amewulaa ake ɖe nu si dzɔ va yi la ta o, eye womeɖe mɔ na hlɔ̃bialaa be wòage ɖe dua me ahawu sisilaa o. Eya ta, mehiã kura be sisilaa nanɔ vɔvɔ̃m be woava bia hlɔ̃ ye o. Zi ale si sisilaa nya le dua me ko la, anɔ dedie le Yehowa ƒe ametakpɔkpɔ te. Esia mele abe gaxɔ me nɔnɔ ene o. Le sitsoƒedua me la, mɔnukpɔkpɔ asu esi be wòawɔ dɔ, akpe ɖe ame bubuwo ŋu ahasubɔ Yehowa le ŋutifafa me. Ɛ̃, ate ŋu akpɔ dzidzɔ kple dzidzeme le afi ma!\nKa ɖe edzi be Yehowa tsɔ wò nu vɔ̃wo ke wò (Kpɔ memama 14-16)\n14. Nu ka dzie Kristotɔ si trɔ dzi me la ate ŋu aka ɖo?\n14 Mawu ƒe amewo dometɔ aɖewo wɔ nu vɔ̃ si nye ŋkubiãnya eye wotrɔ dzi me, gake woƒe dzitsinya gakpɔtɔ bua fɔ wo ɖe nu si wowɔ va yi la ta, eye wosena le wo ɖokuiwo me gɔ̃ hã be Yehowa maŋlɔ nu gbegblẽ si yewowɔ la be gbeɖe o. Ne èsena le ɖokuiwò me alea la, míeɖe kuku, ka ɖe edzi be, ne Yehowa tsɔ wò nu vɔ̃ ke wò la, megahiã be nànɔ fɔ bum ɖokuiwò o! Daniel, si ŋu míeƒo nu tsoe va yi la kpɔe be esia nye nyateƒe. Esi hamemetsitsiwo ɖɔe ɖo hekpe ɖe eŋu dzitsinya nyui gasu esi la, eƒe dzi dze eme. Egblɔ be: “Esi wokpɔ nyaa gbɔ nyuie vɔ la, nye dzitsinya megabua fɔm azɔ o. Esi Yehowa tutu nye nu vɔ̃a ɖa ko la, megali o. Abe ale si Yehowa gblɔe ene la, ne eɖe agba kpekpe ma ɖa le mía dzi la, etenɛ ɖe adzɔge boo tso mía gbɔ. Ðeko wòle abe ɖe wòɖee ɖa le míaƒe ŋkuta kura ene.” Ne sisilaa nya ge ɖe sitsoƒedua me ko la, megahiã be wòanɔ vɔvɔ̃m be hlɔ̃bialaa ava wu ye o. Nenema kee, ne Yehowa tsɔ nu vɔ̃ ke mí la, mele be míaganɔ vɔvɔ̃m be agabia akɔnta mí ɖe nu vɔ̃ ma ta alo agadrɔ̃ ʋɔnu mí ɖe eta o.—Xlẽ Psalmo 103:8-12.\n15, 16. Aleke akpa si Yesu wɔna abe Tafexela kple Nunɔlagã ene la nyanya ate ŋu ana nàgaka ɖe Mawu ƒe nublanuikpɔkpɔ dzi geɖe wu?\n15 Le nyateƒe me la, susu siwo tae míaka ɖe edzi egbea be Yehowa kpɔa nublanui na mí la de ŋgɔ wu Israel-viwo tɔ. Esi Paulo gblɔ be yeƒe nu wɔ nublanui le esi yemetea ŋu ɖoa to Yehowa bliboe o vɔ la, egblɔ dzidzɔtɔe be: “Meda akpe na Mawu to Yesu Kristo, mía Aƒetɔ la dzi!” (Rom. 7:25) Ɛ̃, togbɔ be Paulo nɔ ʋiʋlim vevie kple nu vɔ̃ ƒe dzodzrowo eye wòwɔ nu gbegblẽwo va yi hã la, etrɔ dzi me, eye wòka ɖe edzi be Mawu tsɔe ke ye to Yesu dzi. Yesu, si nye míaƒe Tafexela la, klɔa míaƒe dzitsinyawo ŋu eye wònana míekpɔa ŋutifafa le ememe. (Heb. 9:13, 14) Esi wònye míaƒe Nunɔlagã ta la, “ate ŋu aɖe ame siwo le tetem ɖe Mawu ŋu to eya amea dzi la bliboe hã, elabena ele agbe ɣesiaɣi, be wòaxɔ woƒe nya ɖe akɔ.” (Heb. 7:24, 25) Ne akpa si nunɔlagãa wɔna le blema la na Israel-viwo ka ɖe edzi be woatsɔ yewoƒe nu vɔ̃wo ake yewo la, ɖe mele be subɔsubɔdɔ siwo míaƒe Nunɔlagã, Yesu, wɔna la nana míaka ɖe edzi geɖe wu be ‘woakpɔ nublanui na mí, eye woave mía nu le hiahiãgbe’ oa?—Heb. 4:15, 16.\n16 Be nàtsɔ Yehowa awɔ wò sitsoƒee la, ehiã be nàxɔ Yesu ƒe vɔsaa dzi ase. Megawɔ na wò be asixɔxɔ si le tafevɔsaa ŋu koe nye be wòaɖe vi na amegbetɔwo katã o. Ke boŋ, ka ɖe edzi be wona tafea ɖe tawò. (Gal. 2:20, 21) Ka ɖe edzi be tafe la ŋu dɔe wowɔna hetsɔa wò nu vɔ̃wo kea wò. Ka ɖe edzi be tafe lae wɔe be agbe tegbee nɔnɔ ƒe mɔkpɔkpɔa su asiwò. Ɛ̃, Yesu ƒe vɔsa la nye nunana si tso Yehowa gbɔ na wò.\n17. Nu ka tae nèdi be yeatsɔ Yehowa awɔ wò sitsoƒee?\n17 Sitsoƒeduwo ƒe ɖoɖoa ɖe Yehowa ƒe nublanuikpɔkpɔ fia. Ðoɖo sia na míekpɔe be agbea nye nu kɔkɔe. Tsɔ kpe ɖe eŋu la, ena míekpɔ ale si hamemetsitsiwo ate ŋu akpe ɖe mía ŋui, nu si dzimetɔtrɔ vavã bia kple nu si tae míate ŋu aka ɖe edzi be Yehowa tsɔa nu vɔ̃ kena keŋkeŋ. Ðe nètsɔ Yehowa wɔ wò sitsoƒeea? Teƒe bubu aɖeke megale dedie wu o! (Ps. 91:1, 2) Le nyati si kplɔ esia ɖo me la, míakpɔ ale si sitsoƒeduwo ƒe ɖoɖoa ate ŋu akpe ɖe mía ŋu míasrɔ̃ Yehowa ƒe dzɔdzɔenyenye kple nublanuikpɔkpɔ si ƒo ɖe sia ɖe ta la.\n^ mm. 10 Yudatɔwo ƒe numekugbalẽwo ɖee fia be, anɔ eme be ame si meɖoe hafi wu ame o la ƒe ƒometɔ kplikplikpliwo va nɔa egbɔ le sitsoƒedua me.\nNufiamewoe Loo Alo Nyagblɔɖi Me Kpɔɖeŋuwoe?\nTso ƒe alafa 19 lia ƒe nuwuwu lɔƒo la, Gbetakpɔxɔ magazinea gblɔna be nyagblɔɖi me kpɔɖeŋuwoe sitsoƒedu siwo nɔ anyi le blema la nye. September 1, 1895, ƒe tataa gblɔ be: “Ðoɖo ma si dze le Mose ƒe Sea me la nye vɔvɔ̃li na sitsoƒe si nu vɔ̃ wɔla ate ŋu akpɔ le Kristo me.” Egblɔ kpee be: “Ne ame aɖe di sitsoƒe le eyama me le xɔse me la, woakpɔ eta.” Ƒe alafa ɖeka megbe la, Gbetakpɔxɔ magazinea gblɔ be nu si sitsoƒedua nye kpɔɖeŋu nae nye “ɖoɖo si Mawu wɔ be yeakpɔ mía ta tso ku me le esi míeda le eƒe se si ku ɖe ʋu ƒe kɔkɔenyenye ŋu dzi ta.”\nGake March 15, 2015, ƒe Gbetakpɔxɔ ɖe nu si tae míegaƒoa nu tso nyagblɔɖi me kpɔɖeŋuwo kple nu si kpɔɖeŋuawo le tsitre ɖi na ŋu abe tsã ene o la me be: “Ne Ŋɔŋlɔawo gblɔ be ame, nudzɔdzɔ, alo nane tsi tre ɖi na nu bubu aɖe si le ŋgɔ gbɔna la, míekea ɖii o. Gake mele be míagblɔ be Biblia me nuŋlɔɖi aɖe nye kpɔɖeŋu si ŋu gɔmesese aɖe le evɔ Ŋɔŋlɔawo mefia nenema o.” Esi wònye be Ŋɔŋlɔawo megblɔ be sitsoƒedu siwo nɔ anyi le blema la nye kpɔɖeŋu na nane o ta la, nyati sia kple esi kplɔe ɖo la ƒo nu tso nufiame siwo le ɖoɖo ma me na Kristotɔwo la boŋ ŋu.\nGBETAKPƆXƆ—TATA SI MÍESRƆ̃NA November 2017


Ale Si Woatsi Numaƒomaƒo Na Ame Nɔewo Nu | Nu Si Akpe Ðe Ƒomewo Ŋu\nGBE BUBU Afrikaans Albanian Amharic Arabic Armenian Bislama Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Hiligaynon Hungarian Igbo Iloko Indonesian Italian Japanese Kinyarwanda Kirghiz Korean Latvian Lithuanian Macedonian Malagasy Myanmar Norwegian Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Setswana Shona Slovak Slovenian Spanish Swahili Swedish Tagalog Tahitian Thai Tigrinya Tsonga Turkish Twi Ukrainian Vietnamese Xhosa Yoruba Zulu\nAleke wòdzɔe be ame eve siwo ka atam be yewoalɔ̃ yewo nɔewo la nagbe nuƒoƒo na wo nɔewo gaƒoƒo geɖe alo ŋkeke geɖe kura gɔ̃ hã? Wogblɔna na wo ɖokuiwo be: ‘Ena míedzudzɔa dzrewɔwɔ ya teti.’ Ke hã kuxia gakpɔtɔ li, eye womele dzidzɔ kpɔm hã o.\nBe woawɔ wɔɖenui. Srɔ̃tɔ aɖewo gbea nuƒoƒo na wo srɔ̃wo be yewoatsɔ aɖo nu si wowɔ ɖe yewo ŋu la teƒe na wo. Tsɔe be srɔ̃ŋutsu aɖe wɔ ɖoɖo be yeawɔ nane le kwasiɖa ƒe nuwuwu, evɔ megblɔe na srɔ̃a o. Esi nyɔnua va see la, edo dziku hegblɔ be ye srɔ̃ mebua ye ŋu o. Ŋutsua hã ɖo eŋu nɛ be edoa dziku kabakaba akpa. Nyɔnua dzo kple dziku eye wògbe nuƒoƒo na srɔ̃a. Efia be edi be yeagblɔ be, “Èdo dziku nam, eya ta nye hã mado dziku na wò.”\nBe woawɔ yeƒe didi dzi. Ame aɖewo gbea nuƒoƒo na wo srɔ̃wo kple susu be woawɔ yewoƒe didi dzi na yewo. Le kpɔɖeŋu me, atsu kple asi aɖe wɔ ɖoɖo be yewoazɔ mɔ, eye nyɔnua di be ye dzilawo nayi kpli yewo. Ŋutsua melɔ̃ o. Egblɔ be: “Nyee nèɖe, menye dziwòlawoe o.” Esia ta ŋutsua gbe nuƒoƒo na nyɔnua kple susu be ne ɖeɖi te eŋu ko la, atrɔ susu eye wòawɔ yeƒe didi dzi.\nEnye nyateƒe be ɖoɖoeziɣi kpui sia ate ŋu ana be srɔ̃tɔawo ƒe dzi nadze eme vie nenye be nya la di be yeazu dzre. Ðoɖoezizi sia tɔgbi ate ŋu aɖe vi. Biblia gblɔ be, “ɖoɖoeziɣi li.” (Nyagblɔla 3:7) Gake ne ame gbe nuƒoƒo na srɔ̃a be wòatsɔ awɔ wɔɖenui alo ana woawɔ yeƒe didi dzi na ye la, enana be masɔmasɔwo nɔa anyi eteƒe didina, eye wònana hã be srɔ̃tɔawo megadea bubu wo nɔewo ŋu o. Aleke nàwɔ aƒo asa na nɔnɔme sia?\nNu gbãtɔ si akpe ɖe ŋuwò nàɖu numaƒomaƒo na srɔ̃wò ƒe kuxia dzie nye be nànyae be ɣeyiɣi kpui aɖe koe wòɖea vi. Enye nyateƒe be numaƒomaƒo na srɔ̃wò ana be wòawɔ wò didiwo dzi na wò ya. Gake nenemae nàdi be yeawɔ nu ɖe ame si nèka atam be yealɔ̃ la ŋua? Mɔ nyui geɖewo li siwo dzi miato akpɔ masɔmasɔwo gbɔ.\nSe nu gɔme. Biblia gblɔ be lɔlɔ̃ “mebia dzi kabakaba o.” (1 Korintotɔwo 13:4, 5) Eya ta ɖu wò dziku dzi ne srɔ̃wò gblɔ nya veame siawo tɔgbi na wò be, “Mèɖoa tom gbeɖe o,” alo “Megbe ko wò ya nètsina.” Ke boŋ dze agbagba nàse nu si tae wògblɔ nya mawo gɔme. Le kpɔɖeŋu me, nya si wògblɔ be “mèɖoa tom gbeɖe o” ate ŋu afia ŋutɔŋutɔ be “ewɔ nam be mèdina be yeanya nye susuwo le nuwo ŋu o.”—Biblia ƒe gɔmeɖose: Lododowo 14:29.\nBu srɔ̃wòa abe wò hadɔwɔla ene ke menye wò aɖikatɔ o\nƑo nu kple gbe blewuu. Zi geɖe la, nyahehe si ŋu womeɖe asi le o la ɖe wòva zua dzre gã. Gake woate ŋu atrɔ mo na nyahehea. Le mɔ ka nu? Agbalẽ aɖe gblɔ be: “Nuƒoƒo kple gbe blewuu kple agbagbadzedze be woase ame srɔ̃ ƒe susuwo gɔme nye mɔ vevi aɖe si dzi wotona tsia nyaʋiʋli kple dzrehehe nu. Zi geɖe la, nu siawo koe wòhiãna.” (Fighting for Your Marriage)—Biblia ƒe gɔmeɖose: Lododowo 26:20.\nNɔ mi ame evea siaa ƒe nyonyo dim. Biblia gblɔ be: “Ame aɖeke neganɔ ye ŋutɔ ƒe nyonyo dim o, ke ame bubu tɔ boŋ.” (1 Korintotɔwo 10:24) Bu srɔ̃wòa abe wò hadɔwɔla ene ke menye wò aɖikatɔ o, eye esia awɔe be eƒe nyawo manɔ dzi kum na wò kabakaba o, eye mànɔ nya hem kplii ahagbe nuƒoƒo kplii o.—Biblia ƒe gɔmeɖose: Nyagblɔla 7:9.\nBiblia meda asi ɖe numaƒomaƒo na ame nɔewo dzi o. Eya ta egblɔ be: “Mia dome ŋutsu ɖe sia ɖe hã nelɔ̃ srɔ̃a abe ale si wòlɔ̃a eɖokui ene; ke ele be srɔ̃nyɔnu hã nade bubu deto srɔ̃a ŋu.” (Efesotɔwo 5:33) Ðe manyo be wò kple srɔ̃wòa miagblɔe aɖo kpe edzi be yewomaɖe mɔ ɖe numaƒomaƒo na ame nɔewo ŋu le yewoƒe srɔ̃ɖeɖea me oa?\n“Dzigbɔɖitɔ la, nunya geɖe le esi.”—Lododowo 14:29.\n“Ne nake vɔ la, dzo tsina.”—Lododowo 26:20.\n“Wò gbɔgbɔ megayɔ ɖe dzikudodo ŋu o.”—Nyagblɔla 7:9.\nBiblia gblɔ be: “Mina miaƒe nya nadze to ɣesiaɣi, eye dze nanɔ eme, bene mianya ale si wòle be miaɖo nya ŋu na ame sia ame.” (Kolosetɔwo 4:6) Edze ƒãa be esia wɔa dɔ le srɔ̃ɖeɖe me! Le kpɔɖeŋu me: Le fefe si me wodaa bɔl na ame nɔewo le me la, ɖe wodaa bɔl la be woate ŋu axee bɔbɔe. Màdae sesĩe be wòawɔ nu vevi ame kemɛa o. Wɔ gɔmeɖose ma ke ŋu dɔ ne èle nu ƒom kple srɔ̃wò. Ðeko gbedada ɖe ame nɔewo gbɔ gblẽa nu. Ðe eteƒe la, ƒo nu blewuu—amenuveve nanɔ eme—ale be wò kpeɖeŋutɔ nase wò nyaa me.—Etso Nyɔ!, January 8, 2001 me.\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! June 2013 | Ðe Míele Nu Ƒlem Fũu Akpa?


Biblica® Se aɖeke mebla Biblia zazã o Agbenya La™ Nehemia 1\nNehemia ƒe gbedodoɖa\n1 Esiae nye Nehemia, Hakalia ƒe vi ƒe nyawo.\nLe ɣleti wuievelia me, le Persia fia, Artazerses ƒe fiaɖuɖu ƒe ƒe blaevelia me, esime menɔ Susa fiasã la me la, 2 nɔvinye Yudatɔ aɖe si woyɔna be, Hanani kple ame aɖewo tso Yuda va be yewoakpɔm ɖa. Mebia nya tso ale si nuwo nɔ le Yerusalem la ŋu. Mebia be, “Aleke nuwo le na Yudatɔ siwo gbɔ tso aboyo me va Yerusalem?”\n3 Woɖo eŋu be, “Nuwo menyo kura o, ame siwo gbɔ tso aboyome la, le xaxa kple ŋukpe gã aɖe me; womu Yerusalem ƒe gliwo ƒu anyi eye wotɔ dzo agboawo.”\n4 Esi mese nya siawo la, menɔ anyi, eye mefa avi. Le nyateƒe me la, metsi nu dɔ ŋkeke geɖewo, eye mewɔ ɣeyiɣi ma ŋu dɔ hedo gbe ɖa na dziƒo ƒe Mawu la be,\n5 “O! Aƒetɔ Yehowa, Mawu gã si ŋu ŋɔdzi le, Mawu si wɔa eƒe ŋugbedodowo dzi, eye wòvea ame siwo lɔ̃nɛ, eye wowɔa eƒe sewo dzi la nu, se nye gbedodoɖa. 6 Wò to nenɔ te, eye wò ŋkuwo nenɔ ʋuʋu be nàse gbe si dom wò dɔla le ɖa zã kple keli le ŋkuwòme, ɖe wò dɔlawo, Israel dukɔ ta. Meʋu nu vɔ̃ siwo mí Israelviwo, nye ŋutɔ kple fofonye ƒe aƒe míewɔ ɖe ŋuwò la me. 7 Míewɔ nu tovowo ɖe ŋutiwò, míewɔ wò sededewo, ɖoɖowo kple se siwo wò dɔla Mose de na mí la dzi o.\n8 “Meɖe kuku, ɖo ŋku nya si nègblɔ na wò dɔla, Mose la dzi! Wòe gblɔ be: ‘Ne miewɔ nu vɔ̃ la, makaka mi ɖe dukɔwo dome, 9 ke ne mietrɔ va gbɔnye, eye miewɔ nye seawo dzi la togbɔ be woɖe aboyo mi yi xexea me ƒe dzogoe didiƒetɔwo mee hã la, makplɔ mi tso teƒe mawo, eye makplɔ mi va teƒe si metia be wòanye nye ŋkɔ ƒe nɔƒe.’\n10 “Wò dɔlawoe míenye, dukɔ si nètsɔ wò ŋusẽ gã kple wò alɔ sesẽ la ɖee lae míenye. 11 O! Aƒetɔ, meɖe kuku, se nye gbedodoɖa! Ɖo to mí, ame siwo kpɔa dzidzɔ be míade bubu ŋuwò la ƒe gbedodoɖa. Meɖe kuku, kpe ɖe ŋunye fifi laa esi mele fia la gbɔ yim be mabiae be wòana kpekpeɖeŋu tɔxɛm. Dee eƒe dzi me be wòave nunye.”\nFia la ƒe ahakulae menye.


GBE BUBU Albanian Arabic Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greenlandic Gujarati Haitian Creole Hiligaynon Hindi Hungarian Icelandic Igbo Indonesian Italian Japanese Kannada Korean Latvian Lithuanian Malagasy Malayalam Marathi Mizo Myanmar Niuean Norwegian Pangasinan Papiamento (Aruba) Papiamento (Curaçao) Polish Portuguese Punjabi Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Tagalog Telugu Thai Tiv Tshiluba Tsonga Turkish Twi Ukrainian Urdu Vietnamese\nLE ƑE alafa enyilia D.M.Ŋ. me la, Yuda-fia Xizkiya si xɔ ƒe 39 kpɔe be yedze dɔ vɔ̃ɖi aɖe si na yeɖo kudo nu. Nya sia ʋuʋu Xizkiya ale gbegbe be wòɖe kuku na Mawu le gbedodoɖa me be wòayɔ dɔ ye. Mawu ɖo eŋu nɛ to eƒe nyagblɔɖila dzi be: “Mese wò kokoƒoƒo, eye mekpɔ wò aɖatsiwo; kpɔ ɖa, matsɔ ƒe wuiatɔ̃ akpe ɖe wò ŋkekewo ŋu.”—Yesaya 38:1-5.\nNukatae Mawu tsoe xɔ le ɣeyiɣi ma me? Ƒe alafawo do ŋgɔ la, Mawu do ŋugbe na nuteƒewɔla Fia Dawid be: “Wò aƒe kple wò fiaɖuƒe anɔ anyi tegbee le ŋkunye me, eye wò fiazikpui ali ke tegbee.” Mawu ɖee fia hã be woadzi Mesia la le Dawid ƒe ƒomea me. (Samuel II, 7:16; Psalmo 89:21, 27-30; Yesaya 11:1) Xizkiya medzi ŋutsuvi hafi dze dɔa o. Eyata Dawid ƒe fiaƒomea domee nye ema di be yeagblẽ. Mawu ƒe xɔxɔ na Xizkiya wɔ akpa vevi aɖe si nye ƒome si me Mesia ado tso la ta kpɔkpɔ.\nBe Yehowa nana eƒe ŋugbedodo nava eme la, eʋãe woxɔ na eƒe amewo le nɔnɔme geɖewo me do ŋgɔ na Kristotɔwo ƒe ɣeyiɣia. Mose gblɔ le Israel ƒe ɖeɖekpɔkpɔ tso kluvinyenye me le Egipte ŋu be: ‘Esi Yehowa lɔ̃ mi, eye wòwɔ eƒe atam, si wòka na mia fofowo dzi tae Yehowa tsɔ asi sesẽ ɖe mi ɖo.’—Mose V, 7:8.\nLe ƒe alafa gbãtɔ me la, Mawu ƒe xɔname do eƒe tameɖoɖowo ɖe ŋgɔ nenema ke. Le kpɔɖeŋu me, woɖe ŋutega wɔnuku aɖe fia Yudatɔ aɖe si ŋkɔe nye Saul, le Damasko-mɔ dzi, be woatsɔ ana wòadzudzɔ Kristo ƒe nusrɔ̃lawo yometiti. Ŋutsu sia, si va zu apostolo Paulo, ƒe tɔtrɔ wɔ akpa vevi aɖe le nyanyuia kaka le dukɔwo dome me.—Dɔwɔwɔwo 9:1-16; Romatɔwo 11:13.\nƔesiaɣie Wòxɔna na Amea?\nƔesiaɣie Mawu xɔna na amea, alo ɣeaɖewoɣi koe? Ŋɔŋlɔawo na eme kɔ ƒã be menye ɣesiaɣie wòxɔna na ame o. Togbɔ be Mawu ɖe Hebri-vi etɔawo tso kpodzo aɖe me eye wòɖe nyagblɔɖila Daniel tso dzatawo ƒe dome hã la, meɖe nyagblɔɖila bubuwo ya tso ku me o. (Kronika II, 24:20, 21; Daniel 3:21-27; 6:17-23; Hebritɔwo 11:37) Woɖe Petro nukutɔe tso gaxɔ si me Herodes Agripa I dee me. Gake fia sia kee na wowu apostolo Yakobo, gake Mawu mede nu eme tsɔ tsi hlɔ̃ sia dodo nu o. (Dɔwɔwɔwo 12:1-11) Togbɔ be Mawu na ŋusẽ apostoloawo be woayɔ dɔ dɔnɔwo ahafɔ ame kukuwo ɖe tsitre kura gɔ̃ hã la, melɔ̃ be yeaɖe ‘ŋù si nɔ ŋutilã me’ na apostolo Paulo, si anya nye dɔléle aɖe si nɔ eŋu la ɖa o.—Korintotɔwo II, 12:7-9; Dɔwɔwɔwo 9:32-41; Korintotɔwo I, 12:28.\nMawu mewɔ nu tsɔ tsi yometiti sesẽ si Roma Fiagã Nero he va Kristo ƒe nusrɔ̃lawo dzi la nu o. Wowɔ funyafunya Kristotɔwo, tɔ dzo wo agbagbee, hetsɔ wo ƒu gbe na lã wɔadãwo. Gake tsitretsiɖeŋu sia mewɔ nuku na Kristotɔ gbãtɔwo o, eye megbɔdzɔ dzixɔse si nɔ wo si be Mawu li la me gbeɖe o. Ne woagblɔe tututu la, Yesu xlɔ̃ nu eƒe nusrɔ̃lawo be woahe wo ayi ʋɔnudrɔ̃ƒewo eye be woanɔ dzadzraɖoɖi ɖe fukpekpe kple ku gɔ̃ hã ŋu ɖe woƒe xɔse ta.—Mateo 10:17-22.\nAbe alesi Mawu wɔe va yi ene la, ate ŋu aɖe esubɔlawo tso afɔku ƒe nɔnɔme me egbea hã, eye mele be woabu fɔ amesiwo see le wo ɖokui me be ekpɔ yewo ta tso afɔku aɖe me la o. Gake enye nusesẽ be míaƒo nya ta keŋkeŋ be Mawue de asi nudzɔdzɔ mawo me loo alo menye eyae dee eme o. Yehowa subɔla wɔnuteƒe geɖe xɔ abi esime nane wó le dɔwɔƒe aɖe le Toulouse, eye Kristotɔ nuteƒewɔla akpe geɖewo ku le Nazi kple Kɔmiunist tɔwo ƒe asaɖawo alo le nɔnɔme wɔnublanui bubuwo me gake Mawu meɖe afɔ aɖeke tsɔ tsi enu o. Nukatae Mawu mede nu nyaa me ɖe ɖoɖo nu tsɔ xɔ na amesiwo ŋu wòkpɔ ŋudzedze ɖo o?—Daniel 3:17, 18.\n“Azãgbe Kple Nuɖiɖeame”\nNe afɔku aɖe dzɔ la, ate ŋu agblẽ nu le amesiame ŋu, eye metsɔ le ame ƒe nuteƒewɔwɔ na Mawu me kokoko o. Le nusi wó le Toulouse, si me Alain kple Liliane do le dedie la, ame 30 ku eye ame alafawo xɔ abi, togbɔ be menye woƒe vodadae o hã. Gawu la, ame akpe teƒe akpewo kuna alo xɔa abi le hlɔ̃dodo, ʋukuku ŋumaɖɔɖotɔe, alo le aʋawɔwɔwo me, eye womate ŋu abu fɔ Mawu ɖe woƒe afɔkua ta o. Biblia ɖo ŋku edzi na mí be “azãgbe kple nuɖiɖeame” ɖina ɖe amesiame.—Nyagblɔla 9:11.\nGakpe ɖe eŋu la, dɔléle, tsitsi, kple ku ɖea fu na amegbetɔwo. Ame aɖewo siwo bu be ɖee Mawu ɖe yewo nukutɔe tso afɔku aɖe me alo kafunɛ be ena yewohaya tso dɔléle aɖe si me gɔ hã va kuna mlɔeba. Dɔléle kple ku si woaɖe ɖa kpakple ‘aɖatsi sia aɖatsi si woatutu ɖa’ le amegbetɔ ƒe ŋku me la gakpɔtɔ le ŋgɔ.—Nyaɖeɖefia 21:1-4.\nHafi esia nava la, nane si de ŋgɔ hesẽ wu ɣeaɖewoɣi ƒe ametakpɔkpɔ ko hiã. Biblia ƒo nu tso nudzɔdzɔ aɖe si ŋkɔe nye “Yehowa ƒe ŋkeke gã la” ŋu. (Zefanya 1:14) Le nudzɔdzɔ gã sia si alɔ afisiafi ɖe eme me la, Mawu aɖe vɔ̃ɖinyenye ɖesiaɖe ƒomevi ɖa. Woana mɔnukpɔkpɔ amegbetɔwo be woanɔ agbe tegbee le nɔnɔme siwo deblibo me, esime ‘womagaɖo ŋku tsã nɔnɔmewo dzi, alo woava ame ƒe ta me o.’ (Yesaya 65:17) Woafɔ ame kukuwo gɔ̃ hã ɖe tsitre, si anye amegbetɔwo ƒe nɔnɔme wɔnublanuitɔ kekeake la ɖeɖe ɖa keŋkeŋ. (Yohanes 5:28, 29) Mawu si ƒe lɔlɔ̃ kple dɔmenyonyo nu metsina o akpɔ amegbetɔƒomea ƒe kuxiwo gbɔ keŋkeŋ.\nAlesi Mawu Dea Nu Nyaa me Egbeae\nGake esia mefia be, ɖeko Mawu li gbɔ hele alesi nuwɔwɔwo le fu kpem teƒe kpɔm ɖekematsɔlemetɔe ko o. Egbea, Mawu le mɔnukpɔkpɔ nam amegbetɔwo katã, metsɔ le gbe si wodona alo afisi wotso me o, be woava dze si ye eye woatu ƒomedodo nyui ɖo kpli ye. (Timoteo I, 2:3, 4) Yesu ɖɔ ɖoɖo sia le nya siawo me be: “Ame aɖeke mate ŋu ava gbɔnye o, ne menye Fofo, si dɔm ɖa lae hee vɛ o.” (Yohanes 6:44) Mawu hea dzianukwaretɔwo ɖe eɖokui ŋu to Fiaɖuƒegbedasi si esubɔlawo ɖea gbeƒãe le xexeame katã la dzi.\nGakpe ɖe eŋu la, Mawu kpena ɖe amesiwo dina be wòafia mɔ yewo la ŋu tẽ. Mawu toa eƒe gbɔgbɔ kɔkɔe dzi ‘ʋua woƒe dzi’ be woase yeƒe lɔlɔ̃nu gɔme eye woade nusiwo wosrɔ̃ la dɔwɔna me. (Dɔwɔwɔwo 16:14) Ẽ, Mawu to mɔnukpɔkpɔ si wòna mí be míadze si ye, eƒe Nyaa, kple eƒe tameɖoɖowo me ɖe eƒe lɔlɔ̃ kple ɖetsɔtsɔ le mía dometɔ ɖesiaɖe me fia.—Yohanes 17:3.\nMlɔeba la, Mawu kpena ɖe esubɔlawo ŋu egbea, menye to wo ɖeɖe nukutɔe dzi o, ke boŋ to eƒe gbɔgbɔ kɔkɔea kple ‘ŋusẽ si gbɔ dzɔdzɔmetɔ ŋu’ nana wo be woanɔ te ɖe nɔnɔme ɖesiaɖe si adze ŋgɔ wo nui me. (Korintotɔwo II, 4:7) Apostolo Paulo ŋlɔ bena: “Metea ŋu wɔa nuwo katã le Kristo, amesi doa ŋusẽm la me.”—Filipitɔwo 4:13.\nEyata susu ɖesiaɖe le mía si si ta míada akpe na Mawu gbesiagbe ɖe agbe kple mɔkpɔkpɔ si wònaa mí be míava nɔ agbe tegbee le xexe si me fukpekpe aɖeke manɔ o me la ta. Hakpala la bia be: “Aleke maɖo dɔmenyo, siwo katã Yehowa wɔ nam la, teƒe nɛ? Makɔ xɔname ƒe kplu la dzi ayɔ Yehowa ƒe ŋkɔ.” (Psalmo 116:12, 13) Magazine sia xexlẽ edziedzi akpe ɖe ŋuwò be nàse nusi Mawu wɔ va yi, nusi wɔm wòle fifia, kple esi wòawɔ le etsɔme si ate ŋu ana nàkpɔ dzidzɔ fifia eye wòana etsɔme mɔkpɔkpɔ wò la gɔme.—Timoteo I, 4:8.\nLe Biblia ƒe ɣeyiɣiwo me la, Yehowa metsi kpeƒuƒu Zaxarya . . .\nalo ame maɖifɔ siwo Herodes tsrɔ̃ la nu o\n‘Womagaɖo ŋku tsã nudzɔdzɔwo dzi, alo woava ame ƒe ta me o.’—Yesaya 65:17\nƔeyiɣi si me fukpekpe maganɔ anyi o la tu aƒe; ame kukuwo gɔ̃ hã aganɔ agbe ake\nƉoe Ɖe Amewo Ɖoe Ɖe Amewo Mawu ƒe Xɔname Kae Míate Ŋu Akpɔ Mɔ na?\nw03 10/1 axa 4-7